Emakumeei irteten laguntzen hogei urte bete ditu Azkik

Lazkaoko Azki emakume elkarteak egitarau berezia antolatu du, hogei urteko ibilia ospatzeko. Gaur egun 25 bat kide dira, eta Areria kultur gunean elkartzen dira, egunero. Esperientziak partekatzen dituzte, eskulanen bidez.Gaurko egunez, duela 20 urte, sortu zuten Lazkaoko Azki emakume elkartea. Emakumezko askoren eguneroko bizitzan «bira bat» emateko eta kalera irten zitezen laguntzeko eratu zuten taldea. Kafea hartzeko elkartzen dira arratsaldean, edo ehoziri hari-lanak egiteko. Egiteko xumeak dira, baina aitortu dute emakume askorentzat «aldaketa handia» izan dela.«Emakume asko ez ziren etxetik ateratzen, eta elkarte honek egunero etxetik pixka bat aterateko balio izan die. Senar-emazte askoren pentsamoldea oso itxia zen. Elkarteko partaide askok etortzeari utzi zioten, senarrek ez zuten etortzerik nahi eta», gogoratu dute 1996ko hasiera Beni Goñi eta Maria Alzira Carneiro lazkaotarrek.Gaur egun halako kasurik ez dagoela diote. Orain 25 bazkide dira Azkin. Hogei urtetan, 125 lagun pasatu dira elkartetik. Duela gutxi egin zuten 126. karneta.Ikastaroak eta eskulanakLagunartea da Azkiren oinarria. Baina kafesnea hartzea baino zertxobait gehiago lantzen dute. Areria kultur gunea da orain bilgunea. Lehen urteak San Prudentzio eskolan igaro zituzten, gero apaizetxean eta azkenerako kultur etxean.Arratsaldero elkartzen dira Arerian. Esperientziak elkarrekin trukatu, dakitena besteei erakutsi eta «ondo pasatzea» da eginbeharra. «Tailer asko eta kurtso mota asko burutzen ditugu hemen, gainera. Esperientzia asko partekatzen ditugu, eta barre asko ere egiten dugu».Irteerak eta bidaiak ere egiten dituzte, ehoziria aitzakia hartuta —topaketak izaten dira—, edo kultura gaitzat dutela. Ikasturte amaieran asteburu osoko egonaldia ere izaten dute. «Ateratzea asko gustatzen zaigu, batez ere helduei».Ekitaldiz beteriko asteaAzkiren 20. urteurrena bereziki ospatuko dute. Atzo Yolanda Cerverorekin ahalduntze eta garapen pertsonalaren ikastaroa hasi zuten, bihar arte (17:30etik 19:30era, kultur etxeko sotoan).Ate irekien jardunaldia ere badute, gaur-biharretan. Edonor joan liteke Azkiren jarduna ikustera. Etzi Tabakalerara joango dira, ostiralean txokolate jana dute, eta larunbatean afaria eta dantzaldia dituzte.


Oria ibaia Tolosan dragatzearen aurka azaldu da Eguzki talde ekologista

«Ibaiko hondakinak bakarrik» garbitu behar direla diote, PSE-EEk proposaturikoaren harira

Euriteen ondorioz, ohikoa izaten da Tolosan ibaiak gainezka egitea.

Eguzki talde ekologista, Tolosako Udaleko PSE-EEk aurkezturiko proposamenaren aurka agertu da; Oria ibaia, Tolosako zatian, garbitzea eta dragatzea beharrezkoa dela diote PSE-EEko kideek, baina talde ekologista ez dago ados jarraibide honekin, eta «ibaiean hondakinak bakarrik» garbitu behar direla uste dute: «ikuspuntu kritikoa azaldu nahi dugu honen inguruan», diote.

Aipatzekoa da, Tolosako Udalean PSE-EEk duen ordezkariak proposamen bat aurkeztu zuela duela bizpahiru hilabete, Oria ibaiaren garbiketarekin lotuta; besteak beste, uholdeak ekiditeko helburuz «Oria ibaia garbitu eta dragatzea» proposatu dute.

Eguzki talde ekologistak, lehenik eta behin, garbitzea zer den zehaztu nahi izan du: «Garbitzea, zikinduta dagoena kentzea da, eta beraz, kasu honetan, herritarrek sorturiko zikinkeria garbitu beharko litzateke, hondakinak bakarrik garbitu beharko lirateke». Bide honetan, ibaietan gizon-emakumeen ondorioz sortzen den zikinkeria garbitzea erabat babestu nahi du Eguzkik.

Talde ekologistak, ordea, «beste garbiketa mota batera» bideratu ditu kritikak: «Hondakinez gain, sedimentuak eta landaredia ere deuseztatu nahi dituzte, hau da, ibaiak berezkoak dituen elementu naturalak desagertarazi. Garbiketa mota honen aurrean erabateko desadostasuna azaldu nahi dugu».

Honekin batera «ibaia hobekien garbitzen duena ibaia bera» dela nabarmendu dute: «Ibaia hazten den bakoitzean, sedimentuak zabaldu eta sailkatu egiten dira, eta landaredia ere ordenatu egiten da. Hori da ubidea garbitzea». Finean, beraz, giza inbasioa da, Eguzkiren arabera, arazoak sortzen dituena.

Horrela, beraz, PSE-EEk Tolosan proposaturikoa «alferrikakoa» dela uste dute: «PSE-EEk Tolosan proposatu duen garbiketa mota alferrikakoa da, ibaia berriro hazten denean sedimentuak berriro pilatuko baitira. Gainera, bigarren mailako ondorioak dakartza ibaia dragatzeak nahiz landaredia deusezteak, ibaiak ez baitira sedimentuen ondorioz hazten».

«Ibaiari espaziorik ez kendu»

«Oria ibaiaren arroan jada berandu den arren, ibaiari espazio gehiagorik ez kentzea lehentasunezkoa da», Eguzki talde ekologistaren arabera.

Izan ere, Oria ibaiak Tolosan duen ubidearen %95a gizakiak artifizialki bideraturikoa da, eta ondorioz, «ibaiak gainezka egitearen arriskua ez da sekula desagertuko», diote Eguzkiko kideek. Honen aurrean, lurralde antolakuntza errotik aldatzea da, uholdeen Europako zuzendaritzaren arabera, konponbiderik eraginkorrena. Tolosaldean, ordea, hori ezinezkoa denez, Eguzkiko kideek argi azaldu nahi izan dute uholde arriskuak saihesteko egin beharrekoa: «Eremu honetan, Anoetan, Amasa-Villabonan nahiz Adunan dauden lur zati lauak gizakiak nahiz azpiegiturek ez okupatzea da bideetako bat, Tolosako uholde arriskua arintze aldera».

Honenbestez, ibaiko hondakinak nahiz landare inbaditzaileak garbitzearen alde, eta sedimentu eta landaredia ez deuseztatzearen aldeko aldarri hauen, Tolosako Udalari helarazi nahi izan dizkiote: «Alfredo Ollero adituaren eskutik sakondu ahal izan dugun hausnarketa hau, Tolosako Udalak Oria ibaiaren garbiketaren auziaz aritzeko sortu duen mahaian eztabaidatzea espero dugu».


1976ko martxoaren 3an gertatutakoa oroitzeko

Martxoak 3; oroimen, duintasuna, borroka.

1976ko martxoaren 3a ez da edonolaz ahazteko eguna. Pedro Mari Martinez, Francisco Aznar, Romualdo Barroso, José Castillo eta Bienvenido Pereda erahil eta beste ehundaka langile balaz zaurituak izan ziren Gasteizko Zaramaga auzoan. Bi hilabetetako borrokaldia zeraman Gasteizko langile klaseak, martxoaren 3ko greba hartan, Fragaren aginduz, polizia frankistak Gasteizko langileriaren aurkako inoizko sarraskirik handiena burutu zuenean.

Sarraskia ez zen inolaz ere kasualitate bat izan, ez zen Fragaren kapritxo bat izan, ezta patronalaren kasketa bat ere. Une erabakigarria zen, klaseen arteko borroka modurik gordinenean. Gasteizko langileek borrokan bertan aurkitu zituzten irakaspenik sendoenak eta beraiek ordezkatu nahi zituzten sindikatu eta partiduak popatik hartzera bidali zituzten lehenik. Handik aurrera langileak, botere guztia asanbladara! aldarriaren atzean elkartuko ziren beraien erabakien berme bakartzat euren burua kokatuz. Egunero zeuden asanbladak fabriketan eta asanblada orokorrak astean bitan. Fragak azaldu bezala, asanblada hauek Soviet txikiak ziren eta beraz, zapaldu egin behar ziren.

Lanpostuetako gatazketan erein zen hazia, izugarrizko abiaduraz, langile guztien, hots, etxekoandre, ikasle, jubilatu, dendari eta abarren borroka bihurtu zen eta hau nola ez, onartu ezinezkoa zen demokrazia burgesera trantsizioa egin nahiean zebilen erregimenarentzat. Lehenik tiro hotsean ixildu zituzten batzuk, eta atzetik etorri zen atxilotu uholdearekin ixildu zituzten oraindik bizirik zeuden besteak. Ehundaka ziren martxoaren 3tik aurrera atxilotzen joan ziren langileak.

Fusila langileen muturrean ipinita ezarri zen demokrazia burgesa eta fusilaren indarraz mantentzen da gaur egun. Burgesiak duen guztiarekin erasotzen du bere boterea zalantzan jartzean eta Gasteizkoa horren adibide garbia dugu. Hau ez aurreikustea eta zentzu honetan inozoegiak izatea izan zen seguruenik langile mugimendu eredugarri hark egin zuen akatsik larriena eta garestia izan zen akatsaren ordaina.

Behin betiko zapaldu nahi izan zuten mugimendu hark ordea, gaurko langileon oroimenean gogor erroturik dirau eta garaipenerako gako garrantzitsuak utzi ditu zapalduon memorian. Langileriaren autonomia politikoa, erabakietan parte hartze zuzena eta klase batasuna garaipenerako premisa gisara.


NATOk etsaia asmatu du

Errusia ez da nahikoa arerio eta beste bat gehiago behar du NATOk: Txina.

Porrota izan da NATOren 70. urteurrena ospatzeko goi-bilera. Zatituak daude eta buruzagiek ez dute zatiketa ezkutatu, itxura ere ez dute egin. Trumpek eta Macronek, eta Trumpek eta Trudeauk elkarri leporatu dizkiotenak gaizki hazitakotik oso gertu egon dira. Aurrekaririk gabea da Macron, Trudeau, Johnson eta Rutteren taldetxoa, Trumpez barrezka. Ameriketako Estatu Batuetako presidenteak bere kabuz lortu du bereganako errespetu falta hau bere txio, adierazpen eta jokabideen bitartez. Trump haserretu egin zen eta inori agur esan gabe alde egin zuen Londrestik.

Baina larriena da NATO oraindik noraezean dagoela, eta Londresen ez dute noraeza bideratu. Halakotan ohi denez, NATOk beste arerio bat asmatu du: Txina. Antza Errusia ez da nahikoa eta beste bat gehiago behar du. Izan gaitezen serioak. Egia da Txina potentzia handia bihurtu dela arlo guztietan, baita militarrean ere. Baina gaur gaurkoz, Txinak ez du ez itsasotik ez airetik ere ahalmenik Ipar Atlantikoan aritzeko, hain zuzen NATOk babesten duen eremuan. Arerio estrategikoa izan daiteke, ekonomikoa ere bai, baina ez militarra.


Gurseko kontzentrazio eremuan izan zirenei omenaldia egin diete

6.500 errefuxiatu izan ziren bertan gerraostean. Nafarroako Gobernuko eta Eusko Jaurlaritzako ordezkariek parte hartu dute ekitaldian.

Frankismotik ihes egin zuten 6.500 euskal herritar hartu zituzten Gurseko kontzentrazio esparruak. 1939an ireki zuten, eta hasiera batean iheslariei harrera egiteko azpiegitura behar zuenak bestelako helburua izan zuen ondoren.


Klasikoaren zuzendari

Zuzendari izatera ohitua dago Helena Pimenta (Salamanca, Espainia, 1955). Dozenaka antzezlan zuzendu izan ditu. Orain, bestelako zuzendaritza molde bati heldu beharko dio. Espainiako Antzerki Klasikoaren Konpainiak zuzendari izendatu du. Bizitzako zati handi bat Euskal Herrian igaro du Pimentak, 70eko hamarkadatik, Errenteriako institutuan frantseseko irakasle moduan lanean hasi zenetik. Frantses eta ingeles filologia ikasketak egin zituen, Salamancako Unibertsitatean, eta antzerki talde amateurretan aritu zen. Errenterian irakasle zela, antzerkiaren metodoak erabiltzen hasi zen frantsesa beste modu batera irakasteko, eta pixkanaka antzerkiaren munduan murgildu zen. 1978an, Atelier konpainia sortu zuen, eta, besteak beste, Moliereren El Àvaro eta Ionescoren La cantante calva eta La lección zuzendu zituen, eta Candido (1983), Dantería (1984), Procesados (1986) eta Xespir (1987) idatzi eta zuzendu zituen. 1988an, Ur Teatro Konpainia sortu zuen, eta beste obra askoren artean, William Shakespeareren El sueño de una noche de verano, Romeo y Julieta eta Trabajos de amor perdido, Enzo Cornmannen Sigue la tormenta eta Valle-Inclanen Luces de Bohemia zuzendu ditu. Munduko antzerki klasikoan espezializatu da Pimenta, eta beste hainbat antzerki konpainiak ere eskatu izan diote antzezlanak zuzentzeko. Eszena zuzendaritzako ikastaroak eta aktoreak prestatzeko tailerrak eman ditu han-hemenka. Helena Pimentak Eduardo Vasco ordezkatuko du Espainiako Antzerki Klasikoaren Konpainian. Hemeretzi hautagai aurkeztu ziren, horietatik lau emakume. Ur Teatro utzi egingo du, baina konpainiak bere bideari jarraituko dio. Urtean antzezlan bat zuzentzeko asmoa azaldu du Pimentak, baina haren lehentasuna «beste batzuen lan artistikoa sustatzea eta indartzea» izango da. •


Hauteskunde goiza iruditan

Iritsi da maiatzaren 24a, udal eta foru hauteskundeen eguna. Herritarrak hauteslekuak zabaldu orduko hasi dira botoa ematen. Eneko Etxeberria EH Bilduko eta Aitor Gorrotxategi EAJko zerrendaburuek ere eman dute botoa. 11.106 herritarrek bozkatu ahal izango dute gaur Azpeitian. Hemen, goizeko argazki batzuk.


Kantu eta Dantza Eguneko bazkarirako izen-ematea zabalik da

Maiatzeko hirugarren domekan, hilaren 20an, egingo dute Dantza eta Kantu Eguna, Elgetan. Kantu-jira, kantu-bazkaria eta Jainaga eta Narbaiza trikitilariekin egindako Herrixa Dantzan saioa iragarri dituzte. Bazkarirako izen-ematea zabalik da hilaren 15era arte. Prezioa da 20 euro.

Elgetako IV. Kantu eta Dantza Egunak badu lekua egutegian. Maiatzaren 20rako iragarri dute antolatzaileek —Elgeta Kantuan, Herrixa Dantzan eta Elgetako Udala— eta egun osoko ospakizuna izango da. 12:30ean plazan elkartu eta 13:00etan emango diote hasiera kantu-jirari. Urtero moduan Elgeta Kantuan taldeko kideek kantuan egingo dute tabernaz taberna.

Kiroldegian egingo dute aurten kantu-bazkaria. 14:30ean izango da eta salgai daude txartelak hogei euroko prezioan. Antolatzaileek jakinarazi dute aldez aurretik eman behar dela izena. Ordainketa ere aurretik egin behar da Elgetako Udalaren kontu zenbaki honetan: 3035.0009.11.0090900039 (jarri izen-abizenak eta "bazkaria"; epea: maiatzak 15).

Dantzaldia arratsaldean

Dantza eta Kantu Egunari jarraipena emateko Herrixa Dantzan saioa egingo dute. Jainaga eta Narbaiza trikitilarien zuzeneko musikarekin egingo dute eta Patxi Monterok gidatuta.


Bihar lasartearren erromeria Azkorten

Ohitura denez, Santa Krutz egunaren ondorengo igandean, Lasarte-Oriako biztanleek Azkorteko erromeria ospatuko dute. Bertan izango da asteleheneko jaian parte hartzerik izan ez zuen urnietar ugari ere.

Giro bikaina sortzen da erromeri honetan, eta primerako igande goiza pasatzeko aukera ona da. Egitaraua:

11:00etan meza ospatuko da ermitan. Bertan izango dira Alboka abesbatzako kideak eta Amalur eskolako trikitilariak meza kantuz laguntzen.

12:30etatik aurrera herri kirolak ikusteko aukera izango da ermita kanpoaldean eta, ostean, bikotekako lehia bizia.

Mugertza semea eta beste aizkolari baten arteko norgehiagoka egongo da eta harri-jasotzen, Telleria anaien, Urtzi eta Iraitzen artekoa.

Bikotekako lehian egin beharreko lanak enborrak aizkoraz moztu, harria jaso eta enborrak trontzatu.

Lasarte-Oriako Bertso-eskolako Patxi Etxeberria eta Zigor Iriondo ere bertan izango dira bertso batzuek kantatu eta giroa alaitzeko.

Honetaz gain, goiz guztian zehar, Amalur eskolako gaztetxoek beren doinuekin erromeria girotuko dute.

Aterpean, gainera, tabernatxoa egongo da salda, pintxo eta edariekin erromeria nahi den adina luzatzeko.

Azkorteko erromeria Ttakun Kultur Elkarteak antolatzen du eta Udaleko laguntza jasotzen du.

Autobusa

Astelehenean Urnietatik izan bezala autobusa jarriko da goizeko 9:00etatik aurrera Lasarte-Oriako erretiratuen elkarte aurrealdetik abiatuko delarik. Kontuan izanik kotxez bertaratzea debekatuta izango dela, urnietarrentzat aukerarik onena oinez igotzea izango da.


80 labun batu dira Aulestin, pentsio duinak aldarrikatzeko

Abuztuan etenaldia egin eta gero, aulestiarrak berriro ere kalera atera dira pentsio duinak aldarrikatzeko. Joan den asteko barikuan [irailak 7] egin zuten uda osteko lehenengo elkarretaratzea. Horretan 80 lagun batu ziren, adin guztietakoak. “Abuztuko etenaldia eta gero, hileko lehenengo barikuetan plazan batzen jarraituko dugu”, esan dute.

Aulestin irailaren 7an egindako elkarretaratzea. Argazkia: Irati Urberuaga


Azken txanpa Biharko Izarrak-en

Gaur gauean finalerdiak jokatuko dira Mallabiko frontoian; emozioa ziurtatuta dago. Lau t\'erdiko finala, bestalde, erabaki dago. Antolatzaileak pozik daude orain arteko lehia eta jarraipenagaz.

Gaur gauean finalerdiak jokatuko dira Mallabiko frontoian; emozioa ziurtatuta dago. Lau t\'erdiko finala, bestalde, erabaki dago. Binakako finalerdiak gaur gauean jokatuko dituzte. Azpiri-Linzoain eta Mendizabal-Merino izango dira aurrez aurre lehenengo partiduan eta Gorka-Galarraga eta Elezkano-Landaburu bigarrenean. Merinok laster Aspegaz debutatuko du profesionaletan. Final handia ekainaren 11n jokatuko dute, 20:00etatik aurrera. Biharko Izarrak txapelketan lau t\'erdiko txapelketa ere jokatzen dute eta finala erabakita dago: Urionaetxebarria markinarrak Jaka amezketarraren kontra jokatuko du. Orain arteko ibilbidea ikusita partidu parekatua aurreikusten da. Biharko Izarrak pilota txapelketaren zazpigarren aldia azken txanpan sartuta dago eta antolatzaileak benetan pozik daude orain artekoarekin. Carlos Garciak frontoira \"inoiz baino pilotazale gehiago\" batu dela dio \"eta ez zen erraza aurreko aldietakoa gainditzea\". Partiduen mailak ere lagundu du pilotalekua betetzen, lehia asko \"biziak eta emozio handikoak\" izan direlako.


'El Madrugador' saioko esatariak San Prudentzio jaietako pregoilariak

Goizero arabar guztiei aktualitatea transmititzeko erabiltzen duten tonu alaiaz bete zuten atzo Principal Antzokia.

Ivan Pascual eta Roberto Flores Radio Vitoriako lankide eta 'El Madrugador' saioko aurkezleak izan ziren 2012ko San Prudentzio jaietako pregoilariak.

Principal Antzokian pregoi benetan berezia irakurri zuten. Radio Vitoriako "El Madrugador" irratsaioko aurkezleek umorez bete zuten agertokia.

Ia ordu bateko ikuskizuna eskaini zuten; barre egiteko ez ezik, gai serioagoak jorratzeko astia ere izan zuten. Horrez gainera, nahiz eta krisi egoeran murgilduta egon, jai hauetan arabarrei "irribarreen atzetik joateko" eskatu zieten.

Goizero arabar guztiei aktualitatea transmititzeko erabiltzen duten tonu alaia izan zuten atzo, Principal Antzokian.

Pregoia "Madrugador berezi" bat izan zen eta bertaratu ziren lagunek barre egin zuten, ezbairik gabe.


Puntua eta zalantzak

Athleticek nahikoa ez den puntu bat irabazi du Valentziaren kontra. Berizzok giharra jarri du kalitatearen gainetik, baina alferrik


'Hemen Debagoiena'

Apirilak 25eko Hemen Debagoiena.


Donibane Lohizune-Hondarribia piragua zeharkaldia, larunbatean

Donibane Lohizune eta Hondarribia arteko piragua zeharkaldia egingo dute larunbatean, hilaren 20an. Helmuga Puntalean jarriko dute eta, gutxi gorabehera, eguerdiko hamabietan iritsiko dira lehen piraguistak. Hondarribia Arraun Elkarteak antolatzen du.


Mila lagunek baino gehiagok eman dute izena Ehunmilak probako hiru lasterketetan

Ehunmilak probaren antolatzaileek izena-emateko jarritako lehen epea bukatu da, eta orain arte, 1.094 korrikalarik eman dute izena hiru probetan. Oraindik ere badago apuntatzeko aukera, eta apirilaren 6ra arte luzatuko dute bigarren epea. Handik aurrera, berriz aldatuko da izen-ematearen prezioa, eta parte-hartzaileek ezin izango dute deskonturik lortu.

Aurtengoa zortzigarren edizioa izango da, eta uztailaren 7, 8 eta 9an egingo dute. Aurten izen-emateen marka guztiak puskatzen ari dira, eta G2H eta MMM probetarako toki guztiak beteta daude dagoeneko; G2Hko 515 dortsalak, esaterako, 28 ordutan agortu ziren; MMMko 265ak berriz, hilabete pasatxoan. Harrez gero, izena ematen dutenekin itxaron zerrenda ari dira osatzen.

Ehunmilak proban badago tokia

Oraindik izena emateko aukera dago EHM proban (168 km). Lehen epean 314 lagunek eman dute izena, eta gehieneko kopurua 515ekoa da. Kopuru hori bete arte zabalik egongo da izen-ematea. Proba horretan, korrikalariek banaka nahiz taldeka (hirunaka) parte hartu dezakete.

Parte hartu nahi duten korrikalari guztiek, antolakuntzak ezarritako mediku eta gaixotasun txostena aurkeztu beharko dute, apirilaren 6a baino lehen. Hala ez bada, izen-ematea bertan behera geldituko dela ohartarazi dute antolatzaileek.


Hondarribiak irabazi du Donostiako uretan, epaileek gipuzkoarren helegitea onartu eta gero

Hondarribiarrak, bandera jaso dutenean. (Argazkia: Lide Ferreira)

Polemika, lehia, estropada bikaina… Urdaibai bere hirugarren Kontxako bandera lortzeko atarian zegoen, ohorezko txanda irabazi eta gero, baina Hondarribiak jarritako helegitea onartu dute epaileek; horrenbestez, gipuzkoarrek bandera irabazi dute, 2005ean bezala, orduan ere helegite baten bitartez –hamaikagarren bandera dute–. Joan den igandean azkarrena izan ziren bermeotarrak, eta gaurkoan berriro iritsi dira lehenak, baina epaileek kanporatu dituzte “abordatzea” egin dutela iritzita. Azken lau urteetan Bizkaira joan da trapua, gipuzkoarren zoritxarrerako. Aurten gauzak aldatu dira, helegitea dela medio.

Epaileen erabakiaren zain egon dira traineruak estropada amaituta. Izan ere, bigarren luzean talka egin dute une batean Urdaibairen eta Hondarribiaren arraunek. Eta Hondarribiari zegokion laugarren kalean gertatu denez, epaileek Bidasoaldekoen alde egiteko aukera egon zitekeela pentsatu da; Urdaibai kanporatu eta Hondarribiari bandera eman, alegia. Azkenean, epaileek bere horretan utzi dute sailkapena. Hori bai, Hondarribiak helegitea aurkeztu du, eta ordu erdi geroago erabaki ofiziala etorri da: Hondarribia txapeldun, Urdaibairen kalterako.

Lehen ziabogara lehena iritsi da Urdaibai, 9 minutu eta 19 segundoko aldearekin. Indarrak oso parekatuak zeuden ordurako, bi segundora iritsi baitira Kaiku eta Orio, eta hiru segundora Hondarribia. Bigarren luzean, berriz, Kaiku atzean geratu da, eta hiruren arteko lehia izan da: Urdaibai, Orio eta Hondarribiaren arteko lehia. Bidasoaldekoak 6 segundora egon dira lehen luzean, baina, atzetik aurrera egin ondoren, estu hartu dute Urdaibai; aurretik jartzea lortu dute une batean, arraunek talka egin duten unean, hain justu.

Azkenean, Urdaibaik egoera zailari eutsi dio eta txanda irabazi du, Hondarribiak indar piska bat galdu duen bitartean. Polemika etorri da gero, epaileek azken erabakia hartu eta gero. Hondarribiarrek herriko festen egun handia eskuratu dute trapua, Ama Guadalupekoari ohore egiten dioten egunean; alarde egunean, alegia. 1968an antzeko balentria egin zuten, orduan ere txandarik irabazi gabe; ez lehen igandekoa, ezta bigarrenekoa ere.

Ohorezko txandaren sailkapena:

1-Urdaibai. 19 minutu 22 segundo (Epaileek Urdaibai kanporatu dute)

2-Orio. 19:23

3-Hondarribia. 19:24

4-Kaiku. 19:39

Kontxako banderaren sailkapen orokorra:

1-Urdaibai. 38:39 (Epaileek Urdaibai kanporatu dute)

2-Hondarribia. 38:44

3-Orio. 38:46

4-Kaiku. 39:10

5-Portugalete. 39:24

6-San Pedro. 39:32

7-Tiran. 39:40

8-Donostiarra. 40:52


Rockumentalak! zikloko lehenengoa

Non: Zarauzko Modelo aretoan. Noiz: Maiatzaren 26an, 20:00etan.

Seattleko (AEB) musikaria da Mark Lanegan —Screaming Trees, Queens Of The Stone Age, Soulsavers eta Gutter Twins taldeetako kide ohia, besteak beste—. 2014an Phantom Radio argitaratu zuen, bere bederatzigarren diskoa, eta kritikaren laudorioak jaso zituen. An Evening with Mark Lanegan izeneko biran murgilduta dabil eta Zarautzen (Gipuzkoa) ariko da heldu den ostegunean, maiatzaren 26an. Egun material berria sortzeko lanean ari da. Apirilean ekin zion birari Erresuma Batuan eta orduan bezala orain ere alboan izango du Duke Garwood kolaboratzaile, diskoetxeko kide eta lagun mina. Londresen bizi da Garwood eta askotariko tresnak jotzen ditu; bakarkako bost disko argitaratu ditu, azkena 2015ean, Heavy Love izenekoa. Aurrez Arrutiko Intxaurrak musikari zarauztarra ariko da.


“Ordezkaritza handiena izanik, UKUEren gidaritza EH Bilduri dagokiola ulertzen dugu”

(Dorleta Agiriano Lai)

Maiatzaren 26an izan ziren udal hauteskundeak, eta alkatetza bat izatetik, hiru alkatetza izatera pasatu da EH Bildu: Getarian, Orion eta Zumaian. Aian eta Zarautzen ere koalizioaren aldeko boza eman duten herritarren kopurua hazi egin da: “Zinegotzi bana gehiago izango dugu agintaldi honetan”, azaldu du Iñaki Ostolaza Zumaiako alkateak.

Iragan larunbatean izan ziren kargu hartzeak udaletan, eta aurki osatu beharko dute Urola Kostako Udal Elkartea ere. Azken bozetako emaitzak eskutan, une honetan EH Bildu da UKUEren eraketa berrian ordezkari gehien izango dituena; hain zuzen, 34. EAJk 33 hautetsi izango ditu, PSE-EEk 4, Ahal Dugu-EquoBerdeek 1, eta Orain Oriok 1.

Hala, Aiako, Zarauzko, Zumaiako, Orioko eta Getariako EH Bilduko ordezkarien gaurko agerraldian, adierazi dute bilera errondari ekingo diotela datozen asteetan: “Ordezkaritza handiena izanik, ulertzen dugu guri dagokigula UKUEren gidaritza hartzea, eta horregatik, datozen asteetan alderdiekin elkarrizketa erronda bat zabalduko dugu, UKUEren zuzendaritza zehazteko eta datozen urteetarako lan-lerro nagusiak adosteko”, esan du Ostolazak.

Hamaika lan-lerro mahai gainean

Bestalde, Udal Elkartearen “garrantzia mahai gainean jarri” dute koalizioko kideek: “Askotan herritarrei ezezaguna zaien arren, zuzen-zuzenean eragiten diguten erabakiak hartzen dira bertan”. Adierazi dute amaitu berri den agintaldian EH Bilduk “lan handia” egin duela bertan; “mankomunitatea osatzen duten bost herrietako herritarren eta batez ere gazteen eta emakumeen lan-baldintzak hobetzeko, birziklatze-tasak ahalik eta gehien igotzeko, euskararen erabilera areagotzeko eta gure eskualdearen erakargarritasun turistiko bilakatzeko, edota gizarte zerbitzuen bidez herritar guztiei erantzuna ematen saiatzeko”.

Datorren agintaldiari begira, azaldu dute “enpleguaren duintzean eta egonkortasunean sakontzen jarraitzea” izango dutela ardatz. Euskararen arloari dagokionez, UKUE eta UEMAren arteko hitzarmena “indartzen jarraitzeko” asmoa azaldu dute, “turismoan arreta jarriz”. Horretaz gain, “gizarte arloko hainbat zerbitzu” eskualde mailan landu beharra dagoela nabarmendu dute; hala nola, “adinekoen eguneko arreta zerbitzua edota bazterkeria egoeran dauden pertsonei zuzendutako eguneko eta gaueko arreta zerbitzua”.


Oihal katea Bilbon

Areatzako zubiaren inguruan batuko dira Durangaldean jositako oihalak. 11:30ean lekuetan prest egoteko deialdia egin dute; Durangaldeko herritarrek horiz markatuta dagoen ingurunean egon beharko dute.


May: «Ez dut akordioa berriz negoziatuko, ezta 50. artikulua luzatuko ere»

Erresuma Batuko lehen ministroaren iritziz, 'brexit'-aren itunaren aurka egiteak «ziurgabetasuna» eragingo du. Corbynek «B plana» eskatu du

Komunen Ganberako atzoko saioan agerian geratu zen, berriz ere, brexit-aren inguruko egoera desegonkorra dela, eta ezer aurreikustea ia ezinezkoa dela. Izan ere, auziaren inguruko bi jarrerek talka egin zuten: batetik, Theresa May Erresuma Batuko lehen ministroak EB Europako Batasunarekin adosturiko akordioa bere horretan defendatu zuen; bestetik, ganberako diputatuek, tartean haren alderdikoak, gogor kritikatu zuten ituna, eta gobernuburuari ohartarazi testuak ez duela etorkizun oparorik izango. Ordezkaritza duten alderdietako diputatuen iritziak banan-banan entzuten ari zela, Mayk ia ordu eta erdi itxaron behar izan zuen bere aldeko iritzi bat entzuteko; hori ere, kostata. Baina azken asteotako gertakariek erakutsi dute Mayk baduela bizirik irauteko gaitasuna —heldu den hilabeteko bozketa erabakigarriaren zain—, eta, horretaz jakitun, ziur agertu zen diputatuen aurrean: «Ez dut akordioa berriz negoziatuko, ezta 50. artikulua luzatu ere». Bigarren galdeketa ere baztertu zuen.

Konfiantzaz beteriko adierazpen horrek, ordea, ez zuen eragotzi atzokoa Mayren aspaldidaniko agerraldirik okerrena izatea. Erresuma Batuko lehen ministroak badaki zail duela Komunen Ganberaren babesa lortzea, gaur-gaurkoz, alderdiek adierazitakoaren arabera, ez lituzkeelako aldeko behar adina boto. Horregatik, badirudi estrategia aldatzea erabaki duela: herenegun, «britainiar herriari» idatziriko eskutitz bat zabaldu zuen, herritarrak konbentzitzeko Bruselarekin adosturiko ituna «egokia» dela, eta ondoren horiek, gizarte gisa, diputatuei presio egiteko; «interes nazionalerako akordiorik onena da», egun horretan adierazi zuenez. Estrategia horretan jarri du, beraz, asteon abiatuko duen bira: Ingalaterran, Eskozian, Galesen eta Ipar Irlandan izango da, herritarrak bere alde jar daitezen.

Jean-Claude Juncker Europako Batzordeko presidentea antzera mintzatu zen herenegun, eta presio egin zien Erresuma Batuko ganberako ordezkariei: «Hau da adostu daitekeen akordio bakarra». Bi agintarien ohartarazpen horiek, ordea, bide motza egin dute. Jeremy Corbyn Alderdi Laboristaren buruzagia gogor mintzatu zitzaion Erresuma Batuko lehen ministroari, eta jakinarazi zion «beharrezkoa» dela alternatibaren bat izatea: «Akordioak ez du ez ganbera honen eta ez herrialdearen babesik. Akordiorik ezaren testuinguruarekin mehatxu egin beharrean, lehen ministroak B plan bat prestatu behar du, karguan haren aurrekoek egin ez dutena».

Gomendio hori Erresuma Batuko lehen ministroaren adierazpen baten ostean egin zuen Corbynek; Mayren iritziz, itunaren kontra bozkatzeak «ziurgabetasuna eta zatiketa» eragingo ditu Erresuma Batuan.

'Brexit' leuna

Bien bitartean, Komunen Ganberako diputatuen artean brexit leun baterako ideia lehenesten ari da. Errealitate hori agerian geratu zen Arlene Foster DUP Alderdi Demokrata Unionistako buruzagiak iragan larunbatean The Times egunkariari emandako elkarrizketan: «Berdin zait etorkizuneko harremana nolakoa den, Britainia Handiaren eta Ipar Irlandaren artean mugarik sortzen ez duen bitartean».

Onespenerako atea itxita dago


Beti Gaztek Euskalduna jipoitu du (10-1)

Lesakarrek ez dute gupidarik izan denboraldi honetan etxean lortutako lehenbiziko garaipenean. Oier Iantzik kontatu digu.


Iñaki Rodaballok irabazi du Euskal Herriko Pintxo Txapelketa Hondarribian

Iñaki Rodaballo izan da VI. Euskal Herriko Pintxo Txapelketako irabazlea. 2008an ere hura izan zen garailea. “Lana, ahalegina eta ilusioa dira giltzak”, esan du Rodaballok. Hiru mila euro eta Ramon Roteta sukaldari hondarribiarrak egindako eskultura jaso ditu.

Goxodenda hirugarren

Lehiaketan denera 80 bat partaide izan dira, eta Iruñeko Chelsy tabernarentzat izan da bigarren saria. Hirugarrena, Hondarribiko Goxodendarentzat. Hondarribian jokatu dute pintxo txapelketa, azken hiru egunetan, Itsas Etxeko auditorio berrian.


2012rako eginen egonen da Endarlatsa eta Doneztebe arteko txirrindularietzako bidea

Bertiz eskualderako plan eragilea sinatu dute Gobernuak eta Partzuergoak

Endarlatsa eta Doneztebe artean txirrindulariendako bidea egokitzen aurten hasiko dira eta 2012rako akitua egotea espero da. Honelaxe jakinarazi zuen martxoaren 2an Bertizko Partzuergoko Izaskun Goñik, Nafarroako Gobernuak eta Partzuergoak eskualderako plan eragilea sinatu zutenean. Hain zuzen, horixe izanen da inguruan turismoa bultzatzeko eginen diren ekimenen artean lehenbizikoa, Endarlatsa eta Doneztebe arteko bidea egokitzea, Euroveloren baitan, Baiona eta Iruña lotuko dituen bidearen barne.

Mugaz gaindiko proiektu honen bultzatzaileak Bertizko Partzuergoa eta Bidasoa Activa dira Hegoaldean eta Pirinio Atlantikoko Kontseilu Orokorra Iparraldean.

Endarlatsa-Doneztebe zatiak 873.003 euroko aurrekontua izanen du: 796.664 euro inbertsio gastuetarako eta 76.338 bertze ekimenetarako. Inbertsio gastuetatik %65, 517.832 euro, FEDERen funtsatik ordainduko da eta %35, 278.832 euro, Nafarroako Gobernuak. Seinaleak, promozioa, webgunea edo komunikazio arloak hartzen dituzten bertze ekimenetara bideratuko diren 76.336 euroetatik %35 Bertizko Partzuergoak ordainduko ditu eta %65 FEDERen funtsatik.

Ekitaldian, bertzalde, Martin Garde Partzuergoko presidenteak etorkizuneko asmoa Doneztebetik Elizondora bidea egokitzea izanen litzatekeela adierazi zuen. Carlos Erce Turismo zuzendariak, berriz, Euroveloren trazatuak Doneztebetik Saldias aldera jotzen duela argitu zuen, eta hortik Irurtzunera, Plazaola bidearekin bat egiteko, Iruña bitarte.

Juan Ramon Corpas Turismo eta Kultura kontseilariak, bere aldetik, eskualdeak turismo eskaintza zabala duela eta, alde horretatik lana egin behar dela azpimarratu zuen, ingurua turismoaren jomuga izan dadin Nafarroaren barrenean.


Gaur izena eman daiteke Gure Esku Dago-ren giza-katerako

Gure Esku Dago-k ekainaren 8an Durango eta Iruñea artean egingo duen giza-katerako izena emateko aukera izango da gaur Bidasoan. Goizean, Irungo San Joan plazan jarriko dute informazio mahaia, 11:00etatik 13:30era, eta arratsaldean Hondarribiko Butroi pasealekuan, 17:00etatik 19:00etara. “5 euroren truke metroa eta antolakuntzak banatuko duen poltsa eskuratuko duzue”, esan dute antolatzaileek.


Buruz buru, jolasean

Zazpi bertsolari eta hainbat kultur adierazpidetako zazpi lagun solasean jarri ditu Lankuk, bikoteka. Zazpi liburuxkaz osatutako kutxa batean bildu dute emaitza


Euskaraz ikasgaien erdia ikastea nahikoa izango da euskara mailarik frogatu behar ez izateko

Isabel Zelaa Hezkuntza sailburuak eta Blanca Urgell Kulturakoak euskara salbuesteko dekretuaren zirriborroa aukeztuko dute. Unibersitatean euskara kreditu zehatz bat gainditzen dutenek, EGAren pareko maila izango dute.

Eusko Jaurlaritzak euskara salbuesteko dekretuaren zirriborroa aurkeztu du gaur, eta bertan jaso duenez, DBHn, batxilergoan edo lanbide hezkuntzan ikasgaien erdia euskaraz ikasten dutenek ez dute administrazioan euskara titulurik beharko euskara maila frogatzeko.

Neurria, gainera, atzera begirakoa izango da eta 2008ko apirilaren 16tik izango du eragina. D eta B ereduetako ikasleei eragingo die, eta dekretuak jasoko duen moduan ikasgaien erdia euskaraz ikasten dutenek B2 maila izango dute, PL1 Hezkuntzan edo 2. maila administrazioan.

Gaur aurkeztu dute Isabel Zelaa Hezkuntza sailburuak eta Blanca Urgell Kulturakoak zirriborroa. Urtea amaitu baino lehen onartu nahi du Jaurlaritzak dekretua, eta azaldu dutenez orduan ikasketa mailaren arabera salbuespen maila desberdinak izango dira.

Gainera, unibertsitatean ere zehaztutako euskara kreditu kopurua gainditzen dutenek ere ez dute euskara maila frogatu beharko, eta EGA tituluaren pareko maila izango dute zuzenean.

Zelaak esan du dekretuarekin euskaraz ikasten duten ikasleekiko "injustizia" amaituko dela, euskaraz ikasi ostean ez zaielako maila frogatzeko eskatuko; gaztelerarekin horrelakorik ez dela gertatzen argudiatu du. Dekretua ikasle askorentzat "askatzea" suposatuko duela gaineratu du, "askok orain dirua eta denbora xahutu behar dutelako euskara maila frogatzen".


"Egin didaten min guztiaren erantzuleak nahi ditut bakarrik"

Bartzelonako Auzitegiak helarazitako sententziaz, Mossos d'Esquadra Kataluniako Poliziaren jarreraz eta inpunitatearen kontrako borrokaz mintzatu da Quintana.


Zeberio eta Igartzabal aurrera, Zeraingo bertso desafioan

Giro eta maila onean hasi dute Zerainen Bertso txiki, saio handi desafioa. Belaunaldi ezberdinetako bertsolariak bikoteka ariko dira bertan; aurrenekoan, Xabier Zeberio eta Aratz Igartzabal aritu ziren Iñaki Muruaren eta Maialen Akizuren aurka. Bi tabernatan egin zituzten saioak aurrena, eta Oiharte sagardotegian bertso afaria, ondoren. Entzuleen botoen arabera aukeratu zuten irabazlea: Zeberiok eta Igartzabalek 90 boto jaso zituzten; Muruak eta Akizuk berriz, 57. Hala, hilaren 30ean jokatuko den finalerako sailkatu dira Zeberio eta Igartzabal.

Antolatzaileak gustura agertu dira aurreneko saioak eman duenarekin, eta “aurreikuspenak bete eta pasa” egin dituela azaldu dute, “bai jende kopuruz, bai bertso mailaz eta bai giroz”. Gainera, adin ezberdinetako herritarrak bildu zirela azpimarratu dute, “denak barrez eta ondo pasatzen”. Tabernetako saioetan 50 lagunetik gora eta afaltzen 65 lagun izan zirela azaldu dute.

Bigarren saioa, ostiralean

Ostiralean egingo dute Bertso txiki, saio handi desafioko bigarren saioa. Gemma Urteaga eta Millan Telleria, Eneko Araiztegi eta Mikel Mendizabalen aurka ariko dira. Aurreneko saioa 19:00etan izango da Ostatu tabernan; bigarrena 20:00etan Mandion, eta afaria 21:00etan, Otatza sagardotegian. Afarirako izena emateko, 943 80 17 57 telefono zenbakira deitu behar da.


Hauspo zahar, haize berri

Barroko arte-garaiko ondare preziatu den Ataungo Tourseko San Martin elizako organoan urteroko emankizun sorta antolatu dute. Ataungo Organo Barrokoaren Nazioarteko 13. Jaialdian bi kontzertu entzuteko aukera izango da, eta Donostiako Musika Hamabostaldiarekin ere bat eginez, musikologo adituen bisita ere jasoko du.

Kontzertu handia antolatu dute lehen jardunaldirako. Ana Belen Garcia organo jotzaile andoaindarrak, Mixel Ducau musikari baionarrak, Thierry Biskari abeslari baxenafarrak eta Ataungo Eate abesbatzak batura interesgarria egingo dute. Bihar 18:00etan hasiko da emanaldia, San Martin auzoko elizan.

XVIII.etik Ken Zazpiraino

Ahots, musika tresna, estilo eta aro ugariren batura egingo dute biharko saioan. XVIII. mendeko organorako lau pieza anonimo joz hasiko da Garcia. Ipar Euskal Herriko tradizio berrituaren ordezkari diren lau pieza etorriko dira ondoren, Biskariren ahotsean eta Ducauren interpretazioarekin: Begoak, Eluzurtzak (Biskarirenak biak), Eiheralarre (Daniel Landartena eta Ducaurena) eta Munduberri (Ducau) aireratuko dituzte.

Kontzertuaren azken herena Eate koruak borobilduko du, lau abestirekin, euskal folklore berrirako trantsizioa eginez: Agur Maria (Estitxuren bertsioa), Lurra (Ducau) eta Itsasoa gara (Eñaut Elorrieta) abestuko dituzte; baita Simon and Garfunkelen Isiltasunaren soinua ere.

Ohi bezala, Maximo Aierbek zuzenduko du Eate abesbatza. Nahiz eta jende aurreko lehen kantaldia 1995eko azaroan egin, 1994an sortua da, orain 25 urte.

Organo Jaialdiaren bigarren zatia abuztuaren 4an izango da, igandearekin (18:00). Andres Cea organo jotzaile andaluziarrak joko du. Biharamunean, abuztuaren 5ean, Donostian nazioarteko ikastaroan parte hartuko duten organo jotzaileek bisita egingo dute Ataunera, tresna barrokoa ikusteko.


Euskaraldirako izen-ematearen irekiera argazkitan

Atzo, irailak 20, jende asko elkartu ginen Arrasateko Portaloian izen-ematea ireki dela ospatzeko eta herri osoari Euskaraldian parte hartzera gonbidatzeko. Guztion artean aldatu ditzagun hizkuntza ohiturak! Eta zu? Zer izango zara, Ahobizi edo Belarriprest?.


Usurbilgo istripuagatik atxilotutako gaztea, epailearen esku

Eguerdian eraman dute epailearen aurrera deklaratzera. 28 urteko bilbotarrari egindako droga eta alkohol kontrolaren emaitza negatiboa izan zen. Ertzaintzak ikerketa zabalik du.

Usurbilen istripua eragin zuen autoko gidaria epailearen aurrera eraman dute, gaur eguerdian, deklaratzera. Bide segurtasunaren kontrako delitua egotzita atxilotu zuten, atzo, 28 urteko bilbotarra. Hainbat kilometro kontrako norabidean egin ostean, AP-8an, anbulantzia bat jo zuen aurrez aurre.

Ezbeharraren ondorioz, bi pertsona hil ziren, gizonezko bat eta emakumezko bat, eta zortzi arin zauritu. Bost lagunentzako lekua zuen autoan sei pertsona zihoazen, eta horietako bi zendu ziren, istripuaren tokian bertan.

Ertzaintzak ikerketa zabalik du, gertatutakoa argitzeko. Atxilotutako gazteari egindako droga eta alkohol kontrolaren emaitza negatiboa izan zen.


Portuak itxita jarraitzen du

Denboralearen eraginez portuak itxita jarraitzen du, Portuko Agintaritzako iturriek jakinarazi berri dutenez. Olatuak handiegiak dira oraindik bokalearen kanpoaldean eta horrek ezinezkoa egiten du praktikoen lana. Honenbestez bost merkantzia ontzi daude bokalearen beste aldean porturatzeko zain, eta lau merkantzia ontzi daude portu barruan barealdia noiz etorri eta itsasoratzeko zain.


Telmo Deuneko emakumezkoak seigarren izan dira Antiguako Ama estropadan

Gizonezkoek, berriz, bi estropada izan dituzte asteburuan: larunbatean, Mutrikun eta igandean, Ondarroan. Lehenengoan 13. izan ziren, eta bigarrengoan, aldiz, 14.

Telmo Deuneko emakumezkoek eta gizonezkoek parte hartuko duten ligak (ETE eta KAE 1) hasteko bi aste falta dira, baina horren aurretik ligaz kanpoko estropadak izan dituzte pasa den asteburuan.

Atzo bertan Ondarroako uretan jokatu zuten Antiguako Ama estropada eta emakumezkoei dagokienez lehia estua izan zen. Hamabi ontzik parte hartu zuten erlojuaren aurkako proban, eta Orio izan zen irabazlea (10:48,52) denbora eginez. Bigarren eta hirugarren Tolosaldea (10:52,24) eta Arraun Lagunak (10:52,34) izan ziren. Seigarren sailkatu zen zumaiarren ontzia (10:55,74). Lehenengo bederatzi traineruak 11 segunduren barruan sartu ziren.

Gizonezkoek, berriz, estropada bikoitza izan zuten asteburuan. Mutrikun jokatu zuten lehenengoa larunbatean. Bertan, 13. postuan sailkatu ziren (21:16,16). Igandean, aldiz, 14. postuan (20:33:97).


LTDko ETBren kanalak berriro sintonizatu beharko dira

Birsintonizatzeko une hori aprobetxaturik, ETBko aurpegi ezagunek ikus-entzuleak animatuko dituzte urrutiko agintean kanalak berrantolatu eta ETB1HD eta ETB2HD lehen postuetan jartzera.

Bigarren Dibidendu Digitalak Gipuzkoa, Nafarroa, Bizkaia eta Arabako igorgailu nagusietan 5Grako lekua libre uztea eskatzen du, eta horrek LTDko seinalea itzaltzea ekarriko du laster. Hartara, telebistako ikus-entzuleek antenak egokitu eta telebista kanalak birsintonizatu beharko dituzte.

EiTBko telebista kanaletan ere izango dute eragina aldaketa hauek; eta sintonizatzeko kanal berriak esleitu direnez, auzo-antenak teknikoki egokitzeaz gain, ETB1HD, ETB2HD, ETB3 eta ETB4 birsintonizatu behar dira. Halaber, birsintonizatzeaz baliatuta, Euskal Irrati Telebistak animatu nahi ditu ikus-entzuleak urrutiko agintean ETB1HD eta ETB2 HD lehen postuetan jartzera.

Kanal aldaketa egun ezberdinetan, Gipuzkoan, Nafarroan, Bizkaian eta Araban

Kanal aldaketa ez da erritmo berean egingo. Izan ere, lurralde bakoitzean eta leku bakoitzean ezaugarri bereziak izango ditu: Gipuzkoan otsailaren 10etik 11ra egingo da; Nafarroan, otsailaren 16tik 17ra eta Bizkaia eta Araban, martxoaren 2tik 3ra.

Kasu guztietan, auzo-antena egokitu ez duten jabeen erkidegoek antena egokitu egin beharko dute, beti ere baimendutako enpresa instalatzaile baten bidez, aurreikusitako diru-laguntzak eskuratze aldera. Egokitzapena amaitu ondoren, eta ohiko kanalean emanaldiak ikusten ez diren momentuan, telebista birsintonizatu beharko da.

Kanalak berriro antolatzeko kanpaina

LTDko erabiltzaileei eta Euskal Telebistako ikusleei, dibidendu digitala dela eta, datozen aldaketa guztien berri emateko, EiTB taldeak abian jarri duen komunikazio kanpainan aurkezle ezagunek ere hartuko dute parte. Mezuan, ikus-entzuleei eskatzen zaie ETBko kanalak berriz sintonizatzean urrutiko agintearen lehen postuetan jartzea: "Gogoan hartu zeure etxean eta zeure telebistan zeu zarela nagusi. Gure kanalak gogokoenak badituzu, hartu agintea eta jarri lehen postuetan. Zurea da agintea, zeurea da erabakia".

Bigarren Dibidendu Digitala

"Bigarren Dibidendu Digitala" izeneko prozesu honen azken eguna 2020ko ekainaren 30a da. Hala ere, Estatuko leku askotan otsailaren erdialdean hasi dira frekuentziaren behin-betiko aldaketak egiten. Hori dela eta, funtsezkoa da oraindik ezer egin ez duten jabeen erkidegoek, premiaz, euren administratzailearekin hitz egin dezaten, edo zuzenean instalatzaile ofizial batekin harremanetan jar daitezen.

Europar Batasunaren agindu honen bidez (neurriak, beraz, ez dio Espainiari bakarrik eragiten), irekian eta doan ematen diren telebistako kanalak (LTD) mugitu behar dira gaur egun betetzen duten esparru erradioelektrikotik frekuentzia berrietara, telekomunikazioko operadoreei lekua libre uzteko 5Gko zerbitzuak zabal ditzaten.


Zabalik da 'Azpeitia-Hazparne. 30 urte. Bi herri pausoz pauso' egitasmoko laugarren etapako izen-ematea

Apirilaren 8an egingo dute laugarren ibilaldia, Hondarribiatik Sarara. 30 kilometro inguruko txangoa izango da, eta erdia egiteko aukera izango dute parte-hartzaileek.

Azpeitia-Hazparne. 30 urte. Bi herri pausoz pauso egitasmoko laugarren etapak badu data: apirilaren 8a, eta bertan parte hartu nahi duten herritarrek dagoeneko eman dezateke izena. Orain arteko txangoetan bezala, Lagun Onak Mendi Bazkunaren elkartean edo webgunean egin daiteke izen-ematea.

Laugarren ibilaldia Hondarribiatik Sarara artekoa izango da, eta Lagun Onak M.Bk aurreratu duenez, 30 kilometro inguru izango ditu. Irteeran parte hartuko duten lagunak 07:30ean irtengo dira Azpeitiko anbulatoriotik Hondarribiara, autobusez. Behin hara iritsitakoan, txalupaz Hendaiara joango dira, eta bertan ekingo diote ibilbideari. Biriatu aldera igaroko dira ondoren, eta handik Ibardingo mendatera igoko dira. Behin hara iritsita, Sarara joango dira GR-10 bideari jarraituta.

Ibilaldian parte hartu nahi dutenek ibilbide erdi egiteko aukera izango dute, Hondarribiatik Ibardingo mendatera arteko zatia edo hortik Sarara artekoa.

Oraingoz, arrakasta izaten ari da Azpeitia eta Hazparne oinez lotuko dituen sei ibilaldien egitasmoa, eta Lagun Onak Mendi Bazkunako kideak "gustura" daude. Hala ere, herritarrak animatu nahi dituzte datozen hiru ibilaldietan parte hartzera.


Iraurgi Ikastetxeko neskek ACBko lauko finala jokatuko dute

Espainiako Eskolarteko Saskibaloi Txapelketa jokoan izango dute azpeitiarren, bihar, zapatua, Malagan

Goizean ekingo diote lehiari eta, finalerdiak irabaziz gero, arratsaldean jokatuko dute finala


Izerditan blai, musika egarri

Hasi da hogeigarren EHZ jaialdia, Lekorneko Garroa gazteluaren inguruan. Giro sargoriak jende uholdea mantsotu arren, ez ditu trabatu dantza eta besta.


Algortako jaiak direla eta hurrengo egunotan motelago ibiliko da UKBERRI.NET

Etzi, ostegunean, hasi eta igandean amaituko diren Algortako San Inazio jaietan murgilduta izango da UKBERRI.NET. Izan ere Uribe Kosta eta Erandioko agerkari digital hau Algortako San Inazioetako jai batzordeko kidea da. Hain zuzen, horrek sortutako konpromisoak zein festa horietan digital hau mantendu ahal izateko txosna jartzeak eragindako lanak direla eta, albistegi digital euskaldunaren jarioa motelagoa izango da egun hauetan eta, horregatik, barkamena eskatu nahi dizuegu webguneko irakurle fidel zareten guztioi. Hala ere, horrek ez du esan nahi elkar ikusiko ez dugunik. Txosna gunera hurbiltzea besterik ez duzue horretarako. Beraz, Algortako Saninazioetan elkarrekin izango garelakoan, ondo pasa! Bestalde, gogoratzen dizuegu komunikazio proiektu hau lagundu nahi baduzu, aukera daukazuela bai bazkide eta laguntzaile egiteko zein txosnan laguntzeko. Azken horretarako prest bazaudete, bidaliguzue mezu bat posta elektroniko honetara: ukberrinet[abildua]ukberri.net


Ingurumen Aholku Kontseilua bihar hasiko da martxan

Bihartik aurrera hasiko da lanean Errenteriako Ingurumen Aholku Kontseilua. Arratsaldeko zazpietan ekitaldi bat egingo dute Reina Aretoan, eta hortxe hasiko da bere ibilbidea. Kontseiluan 23 elkartek hartuko dute parte, eta lehen bileran, Ingurumen Sailaren lan ildoak azalduko dizkiete. Horrez gain, kide partikularrak ere sartzea aztertzen ari dira, eta horri buruz ere ariko dira. Azkenik, hondakinen kudeaketa eta bilketa jorratuko dute, hala nola, horren gaineko parte hartze prozesu bat martxan jartzea.

Bertan izango dira Julen Mendoza alkatea eta Jose Manuel Ferradas Ingurumen zinegotzia. Ferradas, gainera, aholku kontseiluko presidente izango da.


Urdaibaik ia bi segundoko abantaila atera dio Hondarribiari

Bermeoko taldeak egin du denbora onena Kontxako Banderaren lehen jardunaldian. Gipuzkoarrak bigarren izan dira 1,78 segundora. Orio oso atzean geratu da, Urdaibairengandik 24 segundora.

Urdaibaik abantaila hartu du Kontxako Banderaren lehen jardunaldian. Bermeoko taldea onena izan da Donostiako Badiako uretan eta ia bi segundo atera dizkio bigarren izan den Hondarribiari.

Lehen txandan parte hartu du Hondarribiak, eta txanda irabazi du 19:24.44ko denbora eginda. Kaikuk 10 segundo gehiago behar izan ditu, San Juanek 21 segundo gehiago eta Orio txandako azkena izan da, 24 segundora.

Bigarren txandan Urdaibai izan da jaun eta jabe. Bizkaitarrak eguneko onenak izan dira, 19:22.48ko denborarekin. Txanda honetan bigarren izan da Zierbena, 30 segundora; Tiran hirugarren, 35 segundora; eta Donostiarra laugarren, 58 segundora.

Ondorioz, Urdaibai, Hondarribia, Kaiku eta San Juan lehiatuko dira Ohorezko Txandan datorren asteburuan. Urdaibairen eta Hondarribiaren artean 1,78 segundoko aldea dago jardunaldi erabakigarrirako.

kontxako Banderaren lehen jardunaldiko emaitzak:

1. Bermeo Urdaibai 19:22.48

2. Hondarribia +1,78

3. Kaiku +12,86

4. San Juan +23,52

5. Orio +26,66

6. Zierbena +30,86

7. Tiran +35,38

8. Donostiarra +58,42


Etxeko sendotasunari eutsi dio Alavesek

Gasteiztarrek urrezko hiru puntu eskuratu dituzte Manu Barreiroren eta Jarosiken golekin.

Alavesek urrezko hiru puntu eskuratu ditu Racingen aurka (2-1) Mendizorrotzan jokatutako 31. jardunaldiko neurketan. Gasteiztarrek bosgarren garaipena jarraian erdietsi dute zaleen aurrean eta aurrerapausoa eman dute salbazioa lortzeko bidean. Lehen zatiko 20. minutuan markagailuan aurretik jarri du Alaves Manu Barreirok. Totik baloia berreskuratu du, Barreirori eman dio eta honek atezaina gainditu du. Kantabriako taldeak 29.ean berdindu du neurketa, Marianok egindako golari esker.Jaroskik garaipenaren gola sartu du 70. minutuan. Korner jaurtiketa batean, eta arean nahasmena egon eta gero, 2-1ekoa egiteko aprobetxatu du jokalari txekiarrak.

Fitxa teknikoa:

2 - Alaves: Manu Fernandez, Medina, Laguardia, Jarosik, Raul Garcia, Toribio (Sergio Llamas, 36'), Manu Garcia, Toti (Sangalli, 76'), Juanma (Beobide, 71'), Lanzarote, Manu Barreiro.

1 - Racing Santander: Mario, Borja San Emeterio, Orfila (Bernardo, 24'), Juanpe, Saul, Granero, Quique, Andreu (Alvaro, 83'), Iñaki (Alvaro, 72'), Miguelez, Mariano.

Golak:

1-0, 21': Manu Barreiro.

1-1, 30': Mariano.

2-1, 68': Jarosik.


LEGEA NAHIERARA MOLDATZEN DENEAN

Hiru legelari elkartu ditu BERRIAk euskal presoei ezartzen dizkieten neurriez eztabaidatzeko; hirurek uste dute euskal presoei salbuespen legeria aplikatzen dietela, baina, hori nahikoa suertatzen ez denean, legea bihurritu edo, besterik gabe, urratu egiten dela bilatutako helburuak erdieste aldera.

Sarek antolatutako manifestazioaren harira, agiri bat aurkeztu zuten Euskal Herriko berrehun bat legelarik joan den abenduan, euskal presoek pairatzen duten egoeraz euren kezka agertzeko. Batez ere, sakabanaketaren ondorioak, gaixotasun larriak dituzten presoen egoera eta zigorrak batzeko jartzen dizkieten oztopoak izan zituzten mintzagai agiria sinatu zuten abokatu, unibertsitate irakasle eta zuzenbide adituek, baina, oroz gain, indarrean dagoen espetxe politikaren «bidegabeko errealitatea» salatu nahi izan zuten.

Agiria izenpetu zuten hiru aditu —Iñaki Lasagabaster, Begoña Atxa eta Beatriz Ilardia— elkartu ditu BERRIAk Bizkaiko delegazioan, gaiaren inguruan eztabaidatzeko. Hirurak bat etorri dira: euskal presoei salbuespen legeria aplikatzen diete —7/2003 lege organikoa litzateke horren adibiderik behinena—, haientzat beren-beregi prestatua, baina hori aski izan ez eta, beharrezkoa denean, lege horien gainetik igaro edo haiek nahierara bihurritzeko arazorik ez dute izaten lege horiek betetzeko bermea izan beharko luketenek.

Europatik iristen diren gomendio, agindu, epai eta zigorrekin gertatzen dena horren adibidetzat jo dute hiru legelariek. Espainiako botere publikoak behin baino gehiagotan saiatu dira horiei muzin egiten, eta, gainera, zenbait agintari espainiarrek adierazpen publiko ugari egin dituzte agindu eta epai horiek saihestu ahal izateko hartu beharreko bideez: 2013an Jorge Fernandez Espainiako Barne ministro ohiak Estrasburgoko Auzitegiaren epaiei iskin egiteko «ingeniaritza juridikoaz» esandakoak esanguratsuak izan ziren oso.

Hiru legelarien aburuz, eztabaida ez da soilki juridikoa, batez ere borondate politikoaren baitan dagoelako, baina pentsatzen dute zuzenbidearen defentsaren esparru horretatik ere badagoela zer eginik arazoari konponbidea bilatzen hasteko.

Urrunketa izaten da gehien aipatzen den gaia euskal presoen egoeraz hitz egiten denean. Ba al dago zigorra etxetik gertuko espetxe batean betetzeko presoen eskubide subjektiborik?

IÑAKI LASAGABASTER: Bai, badago. Legeak ez du hitz horiekin jasotzen, baina badago familia bizitzarako presoen eskubidea, legeak aitortzen duena, eta horren barruan dago zigorra etxetik hurbil betetzeko eskubidea. Hala dio Giza Eskubideen Estrasburgoko Auzitegiak. Lehendik ere bazeuden hainbat arau, 2006ko Europako gomendioa esaterako, baina 2014an argi eta garbi jaso zuen hori Estrasburgoko Auzitegiak.

Senitartekoen eskubidea ere jasota dago legerian?

BEGOÑA ATXA: Horren inguruan legeriak ez dakar ezer zehatzik, baina argi dago presoak urrunduta merezi gabeko zigorra ezartzen dietela senitartekoei, eta hori guztiz injustua dela. Ez dauka inolako funts juridikorik, eta horren azalpen bakarra mendeku nahia da.

BEATRIZ ILARDIA: Familia bizitzarako eskubidea aipatu du Iñakik; Europak beste eskubide bat ere hartzen du aintzat, komunikaziorako eskubidea, hain zuzen; familiarekin, gertukoekin eta inguruarekin komunikazioa izateko eskubidea, presoaren izaeraren garapenean eta kulturarako sarbidean behar-beharrezkoa den heinean, eta eskubide hori ere urratu egiten da urrunketaren bidez. Nire ustez, hau ez da soilki duela bost urtetik honako egoerari eman beharreko erantzuna; hau giza eskubideen inguruko auzia da. Politika hau legez kontrakoa eta injustua zen duela sei urte ere.

I. LASAGABASTER: Honekin lotuta, badago sarritan ahazten den beste kontu bat, legezkotasun printzipioa, hain zuzen ere. Administrazioek legeak baimentzen diena baino ezin dute egin. Baina kasu honetan ez dago presoen urrunketa ahalbidetzen duen araurik. Ez dago inon idatzita presoek urrun egon behar dutela. [Juan Ignacio Zoido] Espainiako Barne ministroak esaten duenean orain arteko jokabideari eutsiko diotela baldintza batzuk bete artean, galdera berehalakoa da: hori non dago idatzita? Zein legetan azaltzen da horrek horrela izan behar duela?

B. ILARDIA: Eta nork esaten du hori? [Espainiako] Barne ministroak, ez Justizia ministroak. Hori ere oso esanguratsua da.

B. ATXA: Legea betetzea ezin da baldintzatu. Legea aplikatzen da, edo ez da aplikatzen, baina legearen aplikazioa ezin da jarri bestelako baldintza batzuen pentzudan. Ministroa ez da inor legearen betetzea baldintzatzeko; alderantziz, legea betetzen dela bermatzea behar luke helburu. Lege bat dago, eta lege hori aplikatu behar da. Gainera, ezartzen dituzten baldintzak betetzeko oztopoak jartzen dituzte etengabe: adibidez, baldintzen artean, bat, ETAk armak uztea jartzen dute, eta, horretarako bidea irekitzen denean, saiatzen dira ETAk armak ematerik izan ez dezan, horretarako erabiltzen diren bideak ere kriminalizatuz. Aitzakia aitzakiaren gainean ipintzea baino ez da.

B. ILARDIA: Ez dut uste Espainiako Estatu osoan jurista bakar bat egongo denik benetan sinesten duena euskal presoen kasuan legea ez dela ad hoc erabiltzen. Europatik iritsi zen zigorrak batzea ahalbidetzen duen akordio marko ezaguna, eta, hori denbora luzez isilpean eduki ostean eta Europako ohartarazpena jaso ondoren, zer egiten du Espainiako Estatuak? Lege hori bihurritu, eta inolako logika demokratikorik ez duen interpretazioa egiten du. Hau da, berriro ere ad hoc ebatzi.

Eta ebazpen horietan non gelditzen da giza eskubideen bermea?

I. LASAGABASTER: Hemen daukat [Espainiako] Auzitegi Nazionalaren auto bat, urrunketari buruzkoa, 2015ekoa, eta auto honetan ez dute ezer esaten Europan arlo honetan dagoen jurisprudentziaz, giza eskubideak aipatu ere ez dira egiten, eta argudio bakarra da presoak urruntzea posible ez ezik ona ere badela. Badago boto partikular bat erabaki horren kontra, eta hor bai, Europako epai batzuk aipatzen dira; baina, autoan, ezertxo ere ez. Boto partikularrean epai horiek agertzen badira, horrek esan nahi du eztabaidan haietaz hitz egingo zutela, baina autoan aipatu ere ez dira egiten. Eta okerrena da autoa idatzi duenari [Fernando Grande-Marlaska epailea] berdin diola. Juridikoki ulertezina da.

B. ILARDIA: Urte askoan, hedabideetan-eta, gizatasuna kendu egin diete zenbait pertsonari. Eta, orain, oso erraza da pertsona horiei gizalegea ez aplikatzea. Gizartearen sektore askok onartu egiten dute. Kalean galdetu, eta batzuek erantzungo dizute: «Bai, pertsona guztien giza eskubideak errespetatu behar dira, baina...». Erantzun hori justifikatu beharrean ikusten dute euren burua.

B. ATXA: Eta gakoa da «baina» horren atzetik datorren guztia beste eztabaida bat dela. Mundu guztiaren giza eskubideak errespetatu behar dira? Bai edo ez?

B. ILARDIA: Hemerotekara jo genezake, eta zail izango genuke aurkitzea politikari bat edo hedabideetan agertu ohi diren pertsona horietako bat presoen giza eskubideak aintzat hartu behar direla esaten «baina» hori gabe. Jihadismoaz akusatutakoekin ere berdin ari dira egiten: horiek ez dira gizakiak, piztiak balira bezala aurkezten dituzte, eta horrela oso erraza izango zaie haien giza eskubideak urratzea, gizarteak onartuko duelako.

I. LASAGABASTER: Salbuespen egoeretan beti gertatzen da hori. Baina, Euskal Herrian, salbuespen egoera hori ezartzeko argudiatzen zituzten arrazoiak desagertu egin dira. Ez dago ekintza armaturik; egoera oso bestelakoa da, baina irizpide berdinak aplikatzen segitzen dute.

Arlo horretan eraginkorra izan daiteke Europak esku hartzea?

B. ILARDIA: Europaren aurrean Espainiak ez du inolako erantzukizunik. Kasu batzuetan, Europatik zigorra iritsiko zaiena badakite, baina berdin die. Nire ustez, munstro batzuk sortu dituzte, izen zehatza duten zenbait elkarte eta erakunde, eta gaur egun oso zail dute munstro hori geldiaraztea, nahi izango balute ere. Inoiz ikusi dugu keinu txiki bat egin guran ibili direla, baina munstro hori gainera erori zaie, eta dena gelditu dute berriro. Beraz, nahiago dute Europatik irits dakizkiekeen zigorrak onartzea eta aurrera.

B. ATXA: Espainiako justiziak oso ospe txarra du. Europan ondo baino hobeto dakite Espainian giza eskubideak urratzen direla. Eta Espainiari berdin zaio. Zein da horren ondorioa, bada? Isun bat, denon diruarekin ordainduko dutena. Kalteak ez die zuzenean eragiten, eta hori ere muzin egiteko beste erraztasun bat litzateke.

I. LASAGABASTER: Niri deigarriena egiten zait horren aurrean epaileek ezer ez esatea. Adibidez: zigorrak batu ahal izateko Europako Batasuneko Kontseiluaren 2008/675/JAI erabakia [Europako Batasuneko kide diren estatuek gainontzeko estatu kideetan ezarritako zigorrak kontuan hartu behar dituztela zehazten du erabaki horrek]. Horren aurrean, Espainiako legeak ezartzen du zigorrak batu daitezkeela, baina soilki 2015eko abuztutik aurrera. Eta galdera da: zergatik data hori, eta ez beste bat? Nik uste dut muga hori jartzea Europako erabakiaren kontrakoa dela. Zalantzarik badago, epaileek Luxenburgoko Auzitegira jo beharko lukete, eta galdetu ea irakurketa hori bat datorren Europako erabakiarekin. Baina ez dute galdetu nahi. Auzitegi Konstituzionalean, 11 epailek diote ez dela galdetu behar, oso argi dagoelako. Eta beste zortzi epaile galdetzearen alde daude; beraz, hain argi ez dago. Baina ez dute galdetzen. Epaile batek nola egin dezake horrelakorik? Eta gero nik, klasean, zer kontatu behar diet ikasleei?

B. ILARDIA: Aipatu duzun klaseko kontu hori niri ere gertatu zait inoiz, hainbat gauza azaltzea ez baita batere erraza. Teorian, zigor zuzenbide osoa bideratuta dago presoaren gizarteratzea lortzeko. Hortaz, ustez gizartetik kanpo geratu den pertsona horrek bere senideekin eta inguruarekin kontakturik ez galtzea da egokiena, gradu aldaketen bidez tarteka kaleratzea eta abar. Baina preso jakin batzuekin kontrakoa bultzatzen da: ahal dela, inoiz atera ez daitezen, eta ahalik eta kontakturik txikiena izan dezaten euren artean eta euren inguruarekin. Kanpoko edozein legelariri galdetuta, garbi erantzungo luke neurri horien helburua ezin dela izan presoa gizarteratzea, helburua bestelakoa dela: zigor bikoitza ezartzea, espetxeratzeaz gain presoa eta bere ingurua suntsitzea.

Hortaz, zigorrak batzeko auzi horretan Europara jotzeko bidea itxita dago?

I. LASAGABASTER: Beti dago Europako auzitegietara jotzeko aukera, baina kasu horretan Estrasburgoko [Europako Giza Eskubideen] Auzitegira jo beharko lukete, eta horrek esan nahi du, nahiz eta ni ziur nagoen aldeko epaia lortuko dutela, hori lauzpabost urte barru aterako litzatekeela, eta denbora tarte horretan onura jaso zezaketen presoek kartzelan jarraituko dutela. Horregatik diot honen atzean presoak zigortzeko asmo politiko bat dagoela; bestela ez da ulergarria.

B. ATXA: Eta, gainera, aldeko epaiak ez luke esan nahi automatikoki besteei irizpide bera aplikatuko zaienik, Espainiako Gobernuak argi esan duelako presoek banan-banan jo behar dutela Estrasburgora, prozesua nahita atzeratuz.

B. ILARDIA: Berriro bueltatuko naiz lehenengora: alde batetik, hor badago mendekurako gogoa, baina, beste aldetik, lehen aipatu dudan munstroaren aurrean norbere burua justifikatu nahia ere badago. Elkarte horiei esan nahi diete eurak ez direla izan, ahalegin guztiak egin dituztela eta azkenean presoak askatu behar badituzte Europak horretara behartu dituelako askatuko dituztela.

Alde horretatik, nik beste kontu bat nabarmendu nahiko nuke: Espainiako botere publikoek zergatik emango dute pauso bat, gure erkidegoetako politikariek ere ez badute ematen? Izan ere, gure politikarientzat ez luke hain zaila izan behar, arazoa giza eskubideen urraketa denez, Europara jotzea edo presioa egitea. Baina ez dute egiten. Arazo honetan euskal gizarteak badu bere zeregina, baina politikariek ere, horretarako izendatuak izan diren neurrian, badute eurena. Eta ez ditut ikusten Eusko Jaurlaritza eta Nafarroako Gobernua norabide horretan, nahiz eta haientzat Espainiako botere publikoentzat baino errazago izango litzatekeen. Giltza han dago, baina giltza hori mugi dezakeen eskua hemen dago, eta batzuetan ahaztu egiten gara horretaz.

Gaixo handi diren presoen auzia zelan ikusten duzue?

B. ATXA: Funtsean, gauza bera da. Legea argia da horretaz, baina nahi duten interpretazioa egiten dute, zer den gaixotasun larria, zer ez, azkenean erabakia nahierara hartzeko.

B. ILARDIA: Legeak dio gaixotasun larriak dituztenek kalean egon behar dutela, baina inon ez du esaten presoak hiltzear egon behar duenik. Eta interpretazio hori egin zuten, adibidez, Josu Uribetxebarriaren kasuan. Hor badaude hainbat elkarte «arruntak» deitutako presoen arloan lan egiten dutenak, eta nik sarritan pentsatzen dut: non daude? Ibon Iparragirreren kasuan, esaterako, non daude hain indartsuak diren hiesaren kontrako elkarteak? Elkarte horien lan esparru nagusietako bat kartzela da; ez dute ezer esan behar hiesak jota dagoen eta muturreko egoeran preso atxikitzen duten pertsona baten inguruan? Nik uste dut oraindik falta dela gizarte zibil eta antolatuaren zati handi baten inplikazioa. Bada garaia horiei ere interpelatzeko.

18/98 auzian zigortutako Karlos Trenor presoa duela gutxi askatu dute, zigor osoa bete ostean, 72 urterekin. Normala da adin horretako preso bat kartzelan atxikitzea?

B. ILARDIA: Sozialtzat jotzen ditugun presoen kasuan, oso zaila da adin horretako pertsona bat kartzelan egotea. Tresnak badaude sailkapenaren bidez preso horiek kaleratzeko, eta, Trenor mota horretako presoa balitz, aspalditik egongo zen kalean. Euskal presoen auzian badaude hainbat errealitate berezi, gutxiagotan aipatzen direnak. Adin nagusiko presoena da horietako bat, eta beste bat, esaterako, haurdun dauden emakume presoena. Preso sozial bat zortzi hilabeteko haurdunaldiaz espetxean egotea oso zaila da; aldiz, kolektibo horretako zenbait emakume badakigu espetxean erditu direla eta zein baldintzatan erditu diren.

Legelariok izenpetu zenuten agirian 7/2003 lege organikoa «bertan behera uzteko premia larria» aipatu zenuten. Zergatik?

B. ATXA: Oso zabala da lege hori, baina haren ondoriorik larriena da praktikan bizi guztiko kartzela zigorra legeztatzen duela «terrorismo» delituetarako. Gainera, arlo horretan ez dute desberdintasunik egiten delituen artean: «terrorismotzat» joz gero, berdin dio larria izan edo ez izan: hor agertzen diren salbuespen neurriak aplikatzen dira.

B. ILARDIA: Nik gertutik ezagutu dut Kolonbiako gatazka, eta harrigarria da ikustea hain bortitza izan den gatazka batean nolako neurri bereziak hartzen ari diren gerra horren ondorioak konpontzeko, Amnistia Legea barne, eta hemen, aldiz, bost urte direla alde bateko jarduera armaturik ez dagoela eta salbuespen legeriak bere horretan jarraitzen duela. Mundu mailan hemengoak ez dauka logikarik.

Esan duzuenaren arabera, badirudi arazoaren gakoa politikoa dela, juridikoa bainoago. Baina arlo juridikotik zerbait egin daiteke konponbidean aurrera egiteko?

I. LASAGABASTER: Estatu bat demokratikoa izateko, ezinbesteko baldintza da giza eskubideak bermatzea. Legelariok bat gatoz: gaur egun, Euskal Herrian hainbat eskubide urratu egiten dira. Eta ardura botere publiko guztiena da, nor bere arloan: epaileek badute beren ardura, baina parlamentuak ere bai, eta gobernuak. Ez da eztabaida juridiko hutsa.

B. ATXA: Legelari moduan, guri dagokigu salatzea, eta ekitea. Ez dago beste biderik.

B. ILARDIA: Eta eskubideak urratzen dituztenei gauzak gero eta zailago jartzea. Alegia, presioa senti dezaten. Badirudi presoak eztabaida prozesu batean daudela, eta legeak eskaintzen dituen aukerak baliatzeaz eztabaidatuko dutela. Horrek aurrera egingo balu, estatuak zailago edukiko luke bereak egiteko. Europatik argia Espainiako Estatuan jartzea, gizarte zibila mugiaraztea... Egoera aldatuko bada, nik uste dut aldaketa hortik etorriko dela. Eta, lehen esan dudan bezala, hemengo botere politikoek ere pausoak ematea.


Elkarretaratzea deitu du EH Bilduk Katalunian bizi duten prozesuari babesa erakusketako

Aretxabaletako EH Bilduk babesa erakutsi gura dio Katalunian bizi duten prozesuari. Hori horrela, gaur, Diada eguna, elkarretaratzea egingo du; Durana kalean (EHbilgune parean) izango da, 19:00etan. Ikurrinarekin batera estelada jarriko dute eta herritar guztiak gonbidatu dituzte hara: "Gurekin bat, elkartasuna adierazteko haiei".

Hona hemen EH Bilduko kideek adierazi dutena:

"Iraila, eta bereziki urriko lehenengo eguna, historikoak izango dira Kataluniako herrirako. Burujabetza lortzeko martxan jarri zuten prozesua momentu oso garrantzitsuan dago, erabakitzeko eskubidea gauzatzeko pauso bat besterik ez da falta. Hilabete hau erabakigarria izango da. Espainiako gobernuaren jarrera ikusita, kataluniarrek guztion inplikazioa beharko dute aurrera egin ahal izateko. Guk konfiantza osoa dugu. Euskal Herrian, laguntzeko prest egon beharko gara; eta gu geu, prest gaude.

Argi geratu da estatu espainiarrarekin ezin direla oinarri demokratiko minimoak adostu. Alde bakarreko bidea, zoritxarrez, ustez dieten-diguten bide bakarra dela argi geratzen ari da.

Lehen aipatutako guztiarengatik, aretxabaletarrok aurrera pauso bat eman behar dugu gure laguntasun osoa adierazteko. EH Bildun argi dugu, Katalunian ematen ari den moduko prozesuan ezinbestekoa da herritarron inplikazioa eta guk iraila eta urrirako ekintza batzuk martxan jartzen ari gara".


"Pentsatu genuen Munduko Txapelketan ez parte hartzea, eta azkenean urrezko bi domina ekarri ditugu"

OLGA ARTIÑANO CUESTA (Laudio, 1968) Laukizeko Gaztedi sokatira taldeko kidea da. Munduko Sokatira Txapelketan aritu da Txinan eta bi urrezko domina ekarri ditu etxera. Atseden egun bakarra izan du entrenamendu saioekin berriz hasi aurretik.

Munduko Txapelketan parte hartu berri duzue, nolakoa izan da harainoko bidea?

Euskal Herriko goma-gaineko sokatira txapelketan bigarren postua eskuratu genuen, txapelketak ez zizkigun oso sentsazio onak utzi eta zalantza asko sortu zizkigun Munduko Txapelketako gure parte-hartzearen inguruan.

"Munduko Txapelketara ez joatea pentsatu genuen hasieran"

Ez joatea pentsatu genuen hasieran, bidaia luzeegia eta garestiegia zen eta Euskal Herriko Txapelketaren gazi-gozoak ez gintuen gehiegi animatzen.

Azkenean, entrenatzaileak animatu gintuen eta Txinara joatea erabaki genuen. Gogor entrenatzen hasi ginen. Erabaki ezin hobea izan zen, eta emaitzek horrela erakusten dute.

Nolakoa izan da txapelketa?

Lau egunez luzatu da txapelketa. Txinan izateagatik nik uste Europako Klub askok ez joatea erabaki zutela, kostu handia baita bertaraino joatea.

"Makal hasi ginen, baina gora egin dugu uneoro txapelketan"

Ostegunean hasi ginen tiratzen, 520 kiloko kategorian, emakumezkoen pisu handienean. Nahiko makal hasi ginen, urduri, baina segituan hartu genion neurria txapelketari eta gora egin dugu uneoro.

Txinatarrak izan ziren aurkari konplikatuenak. Oso talde indartsuak aurkeztu ziren eta etxean aritzeak ere asko eragin zuen haien alde. Finala Holandaren aurka jokatu genuen eta hau ere oso gogorra izan zen.

Tamaina honetako txapelketa batean parte hartzeko, nola kudeatzen duzue sokatira eta bizitza pertsonal zein profesionala?

Oso zaila izaten da, baina ez bakarrik Txinara joatea, sokatira praktikatzeak berak sakrifizio asko eskatzen ditu. Txinara edo bestelako toki batera joateko opor egunak eskatu behar izaten ditugu normalean. Nire kasuan, ni erizaina naiz eta lankideekin egiten ditut aldaketak.

Sokatirak sakrifizio handiak eskatzen ditu. Astean bost egunetan entrenatzen dugu gutxienez. Ama izanda zaila da moldatzea, beti ibiltzen naiz seme-alabak senideekin uzten gora eta behera.

Kirol sakrifikatua da beraz sokatira?

Bai, oso. Baina ez bakarrik ditugun entrenamendu ordu guztiengatik, sokatira bizitzeko modua da. Gauza asko utzi behar izaten ditugu atzean, gure pisua oso zorrotz mantendu behar dugu eta horrek sakrifizioa eskatzen du. Entrenamenduez gain lan asko dago gure kabuz egin beharrekoa.

"Txinatik itzuli eta egun bakarra izan dugu atsedena hartzeko"

Entrenamenduei dagokienez, lehen esan bezala astean bost aldiz entrenatzen dugu gutxienez. Bi orduko entrenamendu saioak izaten dira, geitu behar diozu horri Laukizeraino daukadan 40 minututako bidaia. Exijentzia altua da; Txinako Munduko Txapelketatik bueltan egun bakarra izan dugu atseden hartzeko eta bueltan gara berriz entrenamenduetara.

Nolakoa da sokatira Euskal Herritik kanpo?

Uste dugu sokatira bertoko kirol bat dela, baina oker gabiltza. Munduan herrialde askotan praktikatzen da eta oso maila altuarekin, gainera.

"Munduan herrialde askok praktikatzen dute sokatira"

Txinan, esaterako, oso errotutako kirola da; ikastetxeetan derrigorrezkoa da sokatira praktikatzea eta unibertsitateetan ere talde ugari dago.

Munduko Txapelketaren ostean zein da zuen hurrengo erronka?

Munduko Txapelketa igarota eta atseden hartu ostean, dominak gordeko ditugu eta zerotik hasiko gara gogor entrenatzen, burua iraileko Munduko Txapelketan dugula.

Irailean Hegoafrikara goaz, bertan lur-gaineko Munduko Txapelketa jokatuko da. Iaz nahiko ondo aritu ginen Suedian jokatu zen txapelketan, bigarren postua eskuratu genuen. Maila ona dauka taldeak kategoria honetan, aurten iazko emaitzak berdindu edo hobetzea besterik ez dugu.


Euskalgintza eta gobernua batera aritzeko foro bat sortzeko eskatu dute Nafarroan

Kontseiluak Euskararen Legea aldatzea jarri du helburu, eta bidea hasi nahi du. Uste du euskalgintza eta gobernua elkarrekin aritzea egoki dela, Euskararen Kontseiluaren bidez.

Nafarroako euskararen legeak 29 urte bete ditu, eta Euskararen Gizarte Erakundeen Kontseiluak agerraldia egin du parlamentuan, aurrera begirako urratsei buruz aritzeko.

Legearen aurka urteotan izandako mugimendua nabarmendu du —50.000 sinadura bildu zituzten legea aldatzearen alde, adibidez—, eta gobernu aldaketarekin horretarako aukera zabaldu dela uste du —bidenabar, ohartarazi du euskaltzaleen botoak "erabakigarri" izan zirela gobernua aldatzeko—.

Gobernuaren lehen ehun egunetan isilik egon dela azaldu du Kontseiluak. "Jakitun gara gobernu berri bat sustraitzeak eta lantalde berriak osatzeak dituen zailtasunak zein diren". Aurrerapauso batzuk sumatu dituzte tarte horretan —Euskarabidearen osaketa eta D ereduko lerroak zabaltzea aipatu dituzte adibidetarako—, eta kezkarako arrazoiak ere bai: Euskararen Legea aldatzeko adostasunik ez edukitzea gobernua bultzatu duten lau alderdiek.

Horren aurrean, hiru eskari jarri ditu mahai gainean Kontseiluak:

1. Euskararen Legea. Legealdi honetan aldaketa abiatzeko "uste osoa" du Kontseiluak. Bide horretan erronka bat ere jarri dio bere buruari: "Erakustea gizartearen gehiengoa euskararen alde dagoela, eta inondik ere ez dela zilegi nahastea nafar guztiek izan behar dituzten hizkuntza eskubideak balizko inposizioekin". Datorren urtean 30 urte beteko ditu legeak, eta ordurako "kanpaina eraginkor eta erabakigarri bat"eskatu du, "legearen aldaketa arintzeko".

2. Nafarroako Euskararen Kontseilua. Euskalgintzak eta gobernuak elkarlanean jardun behar dutela uste du Kontseiluak: "Orain da unea euskalgintza eta gobernua erabakitzeko ahalmena duen mahai baten inguruan elkarren ondoan eserita egoteko". Nafarroako Euskararen Kontseilua izan daiteke foroa, Kontseiluaren irudiko. Hor “euskalgintzan aritzen diren kolektibo guztiek” izan beharko lukete aukera, osoko bilkuran edo lantaldeetan.

3. Baliabideak. Euskara biziberritzeko "aurrekontu duina" behar dela dio Kontseiluak. Zenbaki bat jarri du mahai gainean: "Nafarroako Gobernuaren aurrekontu osoaren %2 eskatzen dugu; betiere, bestelako behar sozialak ahaztu gabe".


Musikaz blai, asteburua

‘Hernani’ Musika Eskolako ikasleek musikaz beteriko asteburua izan dute. Batetik, txistulari eta trikitilari taldeek bat egin zuten igandean, arkupetan. Trikitixa errepertorioko hainbat kantu eta Etzakit edo M-n Ezten talde hernaniarren piezak ere jo zituzten. Bestalde, akordeoi taldeak Lauhaizeta Akordeoi Orkestra osatzen du Irun, Lezo eta Mutrikuko ikasleekin batera, eta Salamancan izan dira, kontzertu arrakastasu bat emateko.


Dozena bat gazte euskararen inguruan hausnartzera

Hiru larunbatez, Etxarriko gaztetxean, euskararen inguruan hausnartzera elkartuko dira 10 gazte etxarriar eta 2 iturmendiar. Hiru saioko tailerraren helburua da gazteek euskaraz egiteko oztopo, korapilo edo beldurrak uxatzea eta, aldi berean, aurreiritziak apurtzea eta argudio berriak barneratzea. Horren bidez, gazteek norberaren portaera ulertu, euskaraz egiteko argudio gehiago barneratu eta norberaren portaeraren ondorioak ezagutzeko aukera izanen dute.

Beraz, irailaren 19an, 26an eta lastailaren 10ean, 10:00etatik 13:00etara, ariko dira. Emun-go kideek gidatutako saio dinamikoak izanen dira. Etxarri Aranazko Gazte Asanbladak Sakanako Mankomunitatearen Euskara Zerbitzuarekin batera


Antonio Garamendi aukeratu dute CEOE patronaleko buru

Hautagai bakarra zen euskal enpresaburua eta, beraz, ez dute bozketarik egin.

Antonio Garamendi CEOEren (Espainiako Enpresaburuen Elkarteen Konfederazioa, gazteleraz) presidente izango da datozen lau urteetan. Euskal enpresaburu eta orain arte CEPYMEko (enpresa txiki eta ertainen Espainiako konfederazioa) buru zena hautagai bakarra zen, eta hortaz, ez dute bozketa bidez aukeratu.

CEOE patronaleko bosgarren presidentea izango da Garamendi. Aurretik, Carlos Ferrer Salat, Jose Maria Cuevas, Gerardo Diaz Ferran eta Juan Rosellizan dira karguan.

Euskal enpresaburuak (Getxo, 1958) 137 abal aurkeztu zituen, eta Konfederazioa osatzen duten 43 erakundeetatik 43k babestu zuten. Bigarren aldia da Garamendik bere hautagaitza aurkezten duena; duela lau urte Rosellen kontra galdu zuen.

Zuzenbidean lizentziaduna, hainbat enpresetako administrazio kontseiluetako kide izan da. Hala nola, Bankoa, Babcock & Wilcox eta Tubos Reunidos. Horrez gain, zenbait enpresaburu elkarte zuzendu ditu: CEAJE enpresaburu gazteen patronala edota CEPYME, besteak bete.

Hain justu, azken horren buru izateari utzi beharko dio Garamendik (2014tik izan presidente). Egun konfederazio horretan dagoen 10 presidenteordeetako bat hautatu beharko dute orain CEPYME zuzentzeko.


Europak errekurtsoa jarri dio ontziolen laguntzen aldeko epaiari

Europako Justizia Auzitegiak abenduan bertan behera utzi zuen Batzordeak 'tax lease'ri buruz hartutako erabakia. Ontziolek jasotako diru-laguntzak ez zirela legez kanpokoak ebatzi zuen Justiziak.

Estatu espainiarreko ontzigintza sektoreak -euskal ontziolak barne- ('tax lease' moduan ezagutzen den sistema bitartez) urte luzez jasotako diru laguntzak ez zirela legez kanpokoak esanez Europako Justizia Auzitegiak abenduan ebatzi zuen epaiari errekurtsoa jarri dio Europako Batzordeak.

"Europako Batzordeak helegitea aurkeztea erabaki du Europako Justizia Auzitegiaren epaiaren kontra", adierazi du Ricardo Cardoso Europako Batzordeko Lehiakortasunerako bozeramaileak. Aipaturiko epaiak bertan behera utzi zuen aurrez Europako Batzordeak 'tax lease' delako laguntzen inguruan hartutako erabakia, zeinak 'tax lease'a "Estatuak legez kanpo emandako laguntza sistema" zela ondorioztatu zuen. Cardosoren esanetan, Europako Batzordeak haren erabakia defendatuko du Justizia Auzitegiaren aurrean.

2007tik 2011ra 'tax lease' sistemaren bidez ontziolek ordaindu ez zituzten zergak berreskuratzeko eskatu zion 2013ko uztailean Europako Batzordeak Espainiari. Laguntzok itzultzea inbertitzaileei zegokiela erabaki zuen Batzordeak eta ez armadoreei edota ontziolei.

Hala eta guztiz ere, Batzordearen ondorioak ez zeudela behar bezala arrazoituta argudiatu zuen iaz Europako Justizia Auzitegiak.


Olaizola II.a-Albisu / Urrutikoetxea-Aretxabaleta, gaur gauean, ETBn

Binakako Txapelketako partida, Bilboko Bizkaia pilotalekutik, 22:00etan, ETB1en eta eitb.eus-en.

Bilbotik egingo du pilota emankizuna Euskal Telebistak gaur gauean. Bertan jokatuko da Binakako Txapelketako 8. jardunaldiko lehen norgehiagoka: Olaizola II.a eta Albisu bikotearen eta Urrutikoetxea eta Aretxabaletaren aurkakoa. Atariko partidan Arteaga II.a-Urretabizkaia eta Peña II.a-Aranguren izango dira aurrez aurre.

22:00etatik aurrera izango dugu ikusgai jaialdia ETB1en eta eitb.eus-en.


BBK Live jaialdiko kanpalekua hiru aldiz handiagoa izango da aurten

Arraiz mendian egokituko dute aurten lo egiteko gunea. Bertan 20.000 pertsonentzako tokia egongo da.

Bilbao BBK Live jaialdiko antolatzaileek iragarri dutenez, aurten 20.000 pertsonarentzako lekua egongo da kanpalekuan. Aurreko edizioetan 5.000 lagunentzat egokitu zuten lo egiteko gunea, baina, azken urteetako eskaera ikusita, eremua zabaltzea erabaki dute.

Modu horretan, 120.000 metro karratuko zelai bat egokituko dute. Hain zuzen ere, Arraiz mendian egongo da kanpaleku berria, kontzertuen gunetik kilometro batera..

Gogoratu aurtengo Bilbao BBK Live edizioa uztailaren 11tik 13ra izango dela, Kobetamendin.


Euskal Herriko Naziotasun Aitormena

Frantziar eta espainiar estatuek Euskal Herria hiru administrazio ezberdinen bitartez zatikatua mantentzen dute egun, mendeak dirauen bortxazko zapalkuntza luzatuz. Modu honetan, euren nazio izaera beste nazio anitzen ukazioan oinarritu dute. Alta, Euskal Herriak bere izaerari eutsi dio, denbora tarte luze honetan eta orain inoiz baina indartsuago, euskal herritarrok geure etorkizuna libreki erabakitzeko eskubidea aldarrikatzen dugu. Euskal herritargoari dagokigu geure eskubideen alde lan egitea, norberak gehien eman dezakeen arloan, eta duela urte batzuetatik hona ekimen ezberdinak jarri dira martxan aldarrikapen amankomunen itzalean. Indar gehien erresistentziara bideratzen ziren garaiek aro berri bati utzi die lekua eta herrigintza da gaur egun indartzen ari garena. Estatu zanpatzaileen kateetatik ihes eginez proiektu propioak garatzen hasi gara etorkizuneko Euskal Herriaren oinarriak eraikiz. Herritik. Herriarentzat. Ekimen horietako bat Euskal Herriko Naziotasun Aitormenaren erabilpena da. Desobedientzia zibilaren bitartez eta egunerokotasunik arruntenean herri bezala bizitzeko dugun eskubidea aldarrikatzen dugu. Finean hori baita EHNA, soilik goi politikagintzari begira egon beharrean norberak proiektu baten alde egiten dugu eguneroko urrats praktikoa. Norberak bere txikitasunean uholde handi bat sortuz. EHNA erabiltzen dugunok Euskal Herritar libre bezala bizitzeko aldarrikapena egiten dugu Hernanin, Tuteran, Barkoxen, Ziordian, Saran edo Trapagan, geure arteko bereizketarik gabe. Honezkero badakigu urratsak emanez egiten dela bidea, beraz, deialdia egiten dizuet hernaniar guztioi EHNA erabil dezazuen eguneroko eginbeharretan, norbanakoaren indarra gutxietsi gabe, Euskal Herriaren eskubideen alde. Gari Arruarte Euskal preso politikoa


Iranen aurkako nazioarteko zigorrak berrezartzea proposatu du Londresek

"Tentsioak oso kezkagarriak dira", ziurtatu du Erresuma Batuak Nazio Batuen Segurtasun Kontseiluari idatzitako gutunean.

Ostiralean errepublika islamikoak petrolio-ontzi britainiar bat harrapatu ondoren Ormuzko itsasartean, Iranen aurkako zigorrak iragartzea aztertzen ari da Erresuma Batuko Gobernua. Are gehiago, Nazio Batuen eta Europar Batasunaren nazioarteko zigorrak berrezartzea ere eskatu dezake Teheranen aurka.

Jeremy Hunt Atzerri-ministroak hartu beharreko neurriak aurkeztea espero da Komunen Ganberaren aurrean.

"Tentsioak oso kezkagarriak dira", ziurtatu du Erresuma Batuak Nazio Batuen Segurtasun Kontseiluari idatzitako gutunean. Horrez gain, lehentasuna "tentsioa murriztea" dela adierazi du, ez baitute liskarrik nahi Iranekin.

Horrela abordatu zuen Iranek Stena Impero petrolio-ontzia. Iturria: AFP

Stena Impero petrolio-ontzia askatzeko eskatu dio Erresuma Batuak Irani, eta arazoa diplomaziaz konpontzeko lanean ari direla jakinarazi dio Nazio Batuen Erakundeari.

Aldebiko tentsioa

Uztailaren 4an Marina britainiarrak Grace 1 petrolio-ontzia harrapatu zuen Gibraltar inguruan. Ontziak Siriako findegi batera karga gordina zeramala susmatzen zen.

Ordutik, Grace 1 ontzia britainiarren zaintzan aurkitzen da Gibraltarren. Errepublika Islamikoak petrolio-ontzia aske uztea eskatu dio Erresuma Batuari, eta errepresaliak hartuko dituela abisatu du britainiarren ea estatubatuarren aurka.

Petrolio-ontzi britainiarreko tripulazioa osasuntsu eta salbu dagoela dio Iranek

Stena Impero petrolio-ontzi britainiarreko tripulazioa "salbu" aurkitzen dela ziurtatu du Iraneko Portuen eta Nabigazioaren Elkarteko Alahmorad Afifipur zuzendariak.

Tripulazioko 23 kideak itsasontzian daude, Bandar Abas (Iran) portuko "toki seguru" batean.

Itsasontzia eta tripulazioa ez daudela arriskuan nabarmendu du arduradunak, eta haien beharrak zainduko dituztela.

Ikerkuntza luzatu daitekeen denbora ikerketaren, tripulazioaren lankidetzaren eta proben araberakoa izango dela azpimarratu du Afifipurrek.

Arabiar Emirreri Batuetatik Saudi Arabiako portu batera zihoan ontziak nabigazioa arauak hautsi izana ezeztatu du Stena Bulk enpresak.

Alemaniak diplomazia eskatu du "gerra saihesteko"

Heiko Maas Alemaniako Atzerri ministroak Pertsiar golkoan "gerra" berri bat pizteko arriskuaz ohartarazi du, eta hori saihestea eskatu du. "Gerra ekiditea da helburua", esan du elkarrizketa batean.

"Europako bazkideekin eta eskualdeko herrialdeekin batera egiten ari garen esfortzu guztiak helburu hori lortzeko bideratuta daude", esan du.

Omanek Stena Impero askatzera bultzatu du Iran

Omanek Stena Impero petrolio-ontzi britainiarra askatzera bultzatu du Iran, Persiar golkoko tentsioa baretzeko.

Gainera, arabiar herrialdeak neurritasuna eskatu die alde guztiei, desberdintasunak diplomaziaz konpontzeko beharra nabarmenduz.

Horrez gain, Bahreinek ere ontziaren harrapaketa gaitzetsi du eta ekintza "arduragabeei" amaiera emateko exijitu dio Irani.

Teheranen arabera, Guardia Iraultzailek gelditzeko eskatu zion petrolio-ontzi britainiarrari, baina ez zuen kasurik egin. Azkenean, abiadura-txalupek eta helikoptero batek abordatu zuten ontzia.


Alardearen gaineko hausnarketa plazaratu du Abotsanitzek

Azken urteotan egin izan ohi izan duen moduan, alardearen inguruko gogoeta argitara eman zuen atzoko egunean Abotsanitzek. «Jarrera absolutistatik» eta «garaile eta galtzaileen dikotomiatik» aldendu eta «prozesu bateratzaile batean» sinesten dutela azaltzen dute bertan.

Zentzu horretan, Gipuzkoako Foru Aldundiak abiatutako Mintzalardea prozesuari jarraipena emateko beharra ikusten dute, nahiz eta horrek emandako diagnosia «ez zen espero genuen bezain itxaropentsua izan». Hala eta guztiz ere, prozesuaren ondorioz eragileak lanean hasi izana positiboki baloratzen dute, «denak norabide berean arraunean».

Horiek horrela, «herritarren arteko elkarrizketa librea sustatu behar dela» uste dute. Era horretan, «sare berriak» sortuko direla diote, «lider berriak» agertuz , «elkarrizketari eta negoziazioari eusteko libreagoak» izango direnak.

2019ko Hondarribiko Alardearen inguruan Abotsanitzen gogoeta


Udal batzordeen bilera irekia etzi izango da Olaberrian

OLABERRIA // Herritar guztiek parte har dezaketen udalaren lan batzordeak bilera egingo du, etzi. Udaletxean elkartuko dira udal gaiak aztertzeko, 18:00etan hasita. Bizilagunek, era berean, edozein gai aurkez dezakete batzorde horretara joanda, han eztabaidatzeko.


Autobus zerbitzua indartuko dutela esan du Lurdes Idoiaga alkateak Debarrin

Golf zelaiaren proiektuaz, Eteoren kokaleku berriaz, aparkalekuez, etxebizitzez, Ibarraz eta tabernen ordutegiaz ere hitz egi du.

Eguaztenean gonbidatu zuen Alberto Gorritibereak Lurdes Idoiaga GOITBko Debarri programara eta hantxe hitz egin zuten herritarrek hemen agertutako kezkei buruz.

Tranbiaren proiektuaz galdetuta, tranbia ongi etorria izango dela esan zuen Lurdes Idoiagak, "eskualdera etorri behar badu, Oñatira ere etorri behar du. Baina mugikortasuna estrategikoa da Oñatin. Tranbia 2011,2012an etorriko da Oñatira eta bitartean autobus zerbitzua indartuko dugu. Aldundiarekin egin ditugu bilerak eta iraila edo urritik aurrera inguruko herriak eta Zumarraga lotzen dituen autobus zerbitzu zirkularra jarriko dugu martxan. Donostiara eta Bilbora ere joan ahal izango gara, baina Bergaran lotura eginda". Horrez gain, Bizakibus zerbitzua Eteoko fakultatera iristea era gurako lukeela esan zuen.

Eteo aipatuta, bere kokaleku berriari buruz ere galdetu zioten herritarrek alkateari. "Oraindik larregi esatea da Eteo Ibarrara joango dela, baina egia da luzaroan ezin duela jarraitu dagoen tokian. Oraintxe ari gara aztertzen kokaleku berria zein izan daitekeen", erantzun zuen. Bestalde, Ibarraren egoera txarra dela onartuta, kirol instalazio berriaren kokalekua nahiko erabakita ei dute dagoeneko, baina oraindik ez dagoela esateko moduan esan zuen Lurdesek. Egiten ari diren kiroldegi berriko aparkaleku batzuk, 12,20 inguru, saldu egingo dituztela esan zuen eta ingurukoek lehentasuna izango dutela. Olaiturrin ere aparkalekuak egin gura dituztela esan zuen, Aldundiak lur zoru hori utzitakoan.

Golf zelaiari baldintzak

Golf zelaia Mankomunitatearen proiektua dela gogorarazi zuen Lurdes Idoiagak. Onartu zuen Aldundiak baduela interesa kirol hori zabaltzeko baina esan zuen ongi etorria izango dela baldintza hauek betetzen baditu: Udalari diru asko eskatzen ez badio, ingurugiroari kalte handia egin ez badio eta proiektuak baldintza onak baldin baditu. Beste kontu batzuei buruz, berriz, bi urteko programan 380 etxe babestu egin behar dituztela esan zuen alkateak, tabernen ordutegia luzatzearen aurka dagoela, turismoa hazten doan sektorea dela eta Arrikrutzeko proiektua martxa onean doala.


Udazkenean iritsiko da Itziarren Semeak taldearen berriena

Besteak beste, Skakeitan taldeko Olatz, Goseko Ines, Glaukomako Juantxo, La Jodederako Mandy eta Xutikeko Patxi eta Mizel izan dituzte lagun disko berria grabatzeko.

Itziarren Semeak talde bizkaitarra buru-belarri dabil lan berria prestatzen. Abuztuan zehar, Andoaingo Garate estudioetan izan dira diskoa grabatzen, eta aurreikusitakoaren arabera, udazkenerako edukiko dute prest esku artean daukaten proiektua.

Negu Gorriak, Tijuana In Blue, Baldin Bada eta Hertzainak taldeen musika inspirazio iturri hartuta, 2006an sortu zen taldea Mungian, eta harrezkero, bi disko kaleratu dituzte; Itziarren Semeak, lehena, eta Dale Candela, bigarrena.

2012an heldu zen, hain zuzen ere, Itziarren Semeak taldearen azken diskoa, eta bi urte geroago, kantu berriekin aseko dituzte jarraitzaileen nahiak.

Oraindik ez dute lan berriari buruzko xehetasunik eman, baina sare sozialen bidez zabaldutako informazioaren arabera, besteak beste, Skakeitan taldeko Olatz, Goseko Ines, Glaukomako Juantxo, La Jodederako Mandy eta Xutikeko Patxi eta Mizel izan dituzte lagun lan berria grabatzeko.


Agustina Pontesta Garmendia: “La Ilusión de Errenteria kultur kolektiboari”

Honakoa, hitzez hitz, Agustina Pontesta Garmendia lezoarrak HITZAra bidalitako gutuna:

La Ilusión de Errenteria kultur kolektiboari

“Hilabete pasatxo agertu ziren Oreretako talde baten izenean (Florentino eta neska bat) Lezon egin nahi zuten egitasmoaren berri emanez, hots, Juan Jose Esnal lezoar herritarrak nazien deportazioa pairatu zuela eta hura bizi izandako etxe parean (desagertua gaur egun) oroigarria jarri nahi zutela, alegia.

Hori dela, eta lezoar memoria taldekideok eztabaidatu ondoren, honako gutuna helarazi genion herriko udalari gure iritzia jakinaraziz. (Ikus, behean gutuna)

Eta hara non jakin dugun sare sozialetan La Ilusión de Errenteria taldeak argitaratu duen oharra gaztelaniaz, besteak beste, honakoa esanez:.’...hemos ido al ayuntamiento de Lezo y el Sr. Alcalde nos ha respondido negativamente. Parece que todavía hay instituciones, funcionarios e historiadores que no ven conveniente la recuperación de nuestra memoria. Ellos sabrán sus motivos’.

Ezin gera naiteke isilik gezurraren aurrean, badakizuelako hori ez dela egia, ez da bidezkoa eta are gutxiago zilegi, Twitterren Lezoko Udalaren, funtzionarioen eta gainera historiagileen erabakiaren aurka esandakoa, Lezoko Udalak eskuzabal jokatu izan duelako beti gai honetan (gastuak ordainduz, artxiboa gure eskura jarriaz, e.a., ), funtzionario eta historiagileek lan bikaina eginez, eta arrazoirik handiena, gerra sufrimenduaz horrelako bereizketak egiten hastea herritarren artean mingarria delako guztiontzat.

Gezurretan ari zarete, bai, memoria eginez (duela hamar urte liburua argitaratu eta bederatzi urte plaka jarri zela), omenaldia egin zitzaielako guztiei (Juan Jose Esnal deportatu horri barne), ez jasan zuten sufrimenduaren tamainakoa beharbada, baina oroitu oroitu ginen liburura ekarriz eta oroigarria plazan ezarriz. (Ikus bestela, udaletxetik jaso zenuten liburua).

Beraz, liskarretan hasteak ilusioa egiten badizue gurekin jai duzue”.

Agustina Pontesta Garmendia (Lezo)

Jarraian, hitzez hitz aldi berean, aurreko iritzian Agustina Pontestak erreferentzia egin dio gutuna:

Lezoko Udalari

“Egungo lezoarrek eta belaunaldi berriek euren aurrekoen egitateak ezagutzeko eta justiziaz, nor bere lekuan jartzeko asmoz 2008ko irailaren 13an liburua argitaratu genuen udalaren laguntzaz. Bertan aipatzen dira, bereziki, erailak gertatu ziren 33 pertsona (18 herrian bertan erailak eta 15 lezoar herritik kanpora erailak) eta 107 zigortu.

Liburuaren argitaratzea aitzakia hartuta, biktima horiei guztiei omenaldia egitea pentsatu genuen, inolako bereizketarik eta bereizkeriarik gabe, herriko plazan oroigarria paratuz denen izenean. Ekitaldi hunkigarri bezain eskertua izan zen kaltetuen eta haien familiakoen aldetik.

Ekimen haiek sustatu zituen taldeko lagun batzuek egun ere bide horretan jarraitzen dugu, “trabajadoreen” gaia jorratzen, besteak beste; “trabajadoreen” taldea ere kaltetuen artean sartzen dugulako eta horien sofrikarioa ere ikusgarri egin nahi dugulako. Lezo leku estrategikoa izan zen Jaizkibelgo errepidearen eraikuntzan, beraz, aski lan badugu historia horri ere ekin nahi badiogu.

Jakin badakigu herri askotan sortu direla lantaldeak eta bakoitza lan-ildo desberdinak lantzen ari dela. Ekimen horiekin lotzen dugu Errenteriatik egin diguten jakinarazpena ere, hau da, hango talde batek gure herrian egin nahi duen ekimen baten berri emanez egin digutena. Nazien deportazioa sufritu zuen lezoar bat bizi izan zen etxearen orubean, edo parean (Toneleria zeritzan etxean) oroigarri bat ezartzeko asmoa du talde horrek. Guri asmo hori adierazi digutenez, babes dezagun edo, eta udalari ere eskaera egingo diotelakoan, gure iritzia azaldu nahi dizuegu.

Guri memoria historikoaren gaia landu dugun lezoar gisa eskaera hori ez zaigu egokia iruditzen, ez merezi ez duelako, baizik eta guk gai horiek jorratzerakoan erabili dugun irizpide nagusia urratzen duelako, frankismoak eragindako biktimak era bateratuan aitortzearena alegia. Errenteriako taldeak aipatzen duen herritar hori ere omendua izan zen besteekin batera herriko plazan egin zen omenaldian (ikus, ZIGORTUAK ilunpetik argitara 55. orr.). Beraz, gu behintzat, ezin gara horrelako bereizkeriatan erori, oso mingarria bailitzateke gure herritarren artean halako bereizketak egiten hastea. Gure iritziz, sufrimendua pertsona bakoitzarena eta neurgaitza da eta ezin gara horrelako katramilatan sartu.

Dena den, gu ez gara, talde gisa, errenteriarrek Errenterian edo Lezon egin litzaketen ekimenetan parte izango eta ez ditugu horiek bultzatuko, ez eta oztopatuko ere.

Beraz, lerroon bidez, gure iritzia agertu nahi izan diogu Lezoko Udalari”.

Agustina Pontesta Garmendia eta Joxe Luix Agirretxe Mitxelena


Carlos Gonzalez: «Merkataritzara zuzendutako teknikaria jartzea eskatu diegu politikoei»

Azken bi urteetan indar handia hartu du Bareak merkatari eta ostalarien elkarteak. Gero eta ekintza gehiago antolatzen dituzte, eta bazkide eta bezero kopurua handitzea lortu dute. Elkarteak ordea, behar batzuk ere baditu, eta horiei aurre egiten laguntzeko alderdi politiko guztiekin elkartu ziren iaz, beraien beharrak eta nahiak azaltzeko. Udal berria osatuta, elkartearen eta udalaren arteko elkarlana bultzatzen jarraitu nahi dutela azaldu du Carlos Gonzalezek (Donostia, 1964), Bareakeko bozeramaileak.

Iazko hasitako bilera sortari aurten jarraipena eman diozue.

Hauteskundeen aurretik, ahal izan genuen alderdiekin bildu ginen, baina ez denekin. Hori izan da bileren gabezietako bat, batez ere kontuan hartuta, aurreko urtean alderdi guztiekin elkartu ginela, salbuespenik gabe. Sorturekin, EAJrekin, eta Hamaikabatekin bildu gara azken bilera sortan. Guk alderdi guztiekin bildu nahi genuen, baina Ezker Batuak ez zuen agendan tokirik izan eta PSE-EErekin eta PPrekin genituen hitzorduek kale egin zuten koordinazio arazoengatik.

Zein gai landu dituzue orain arteko bileretan?

Bareakek azken urteetan izan duen garapena zein izan den azaldu genien, hori oso interesgarria zela iruditzen zitzaigulako. Zein ekintza egiten ditugun, komunikabideetan dugun presentzia zein den, bazkide eta bezero aldetik zenbat hazi garen… azaldu genien, arlo horietan salto kualitatibo handia eman dugulako.

Eskariak zein alorretan egin dituzue?

Bost puntutan banatutako eskerak izan dira. Lehen puntuak alde politikoarekin zeuden lotuta, Beasain bezalako herri batek merkataritzara zuzendutako zinegotzia behar duela uste dugulako. Zinegotziak elkarrizketari lanak egingo lituzke, merkataritzarekin lotura duten gaiak berarekin landuz. Merkataritzaren inguruan aholkularitza kontseilu baten beharra ere azpimarratu dugu, aldian behin, elkarteko bazkide diren merkatariak eta gainerakoak, elkartu eta gai ezberdinak lantzeko.

Alderdi guztiek esan dute merktaritza alorrak udalean ordezkaritza behar duela. Hala jakinarazi al zizueten zuei ere?

Hala da, baina zehaztasun batekin. Guri, elkarte bezala, gure lan taldea handitzera behartu gaituzte, eta uste genuen udalak ere bere aldetik zerbait jarri behar zuela. Horregatik, alderdi guztiei proposatu genien merkataritzara zuzendutako tekniko bat jartzea, lanaldi osoan eta soilik merkataritzara zuzenduta. EAJ eta Hamaikabat ados zeuden, eta Sortuk esan zigun eztabaidatu egin beharko genuela hori. Bilerak egin ondoren hori izan da kolokan geratu den gauza bakarra.

Eskualdeko Dinamizazio Bulegoaren inguruan egin al duzue eskaririk?

Udalari bulego hori babesteko konpromisoa hartzea eta etorkizunean ere berme hori ematea eskatu genion. Eta horrekin lotuta, Bareakek martxan dituen proiektuak, fideltasun kanpainak… babesteko ere eskatu genien, horiek aurrera eramateko laguntza eta babesa.

Udal berria osatuta, Beasaingo Udalean merkataritzara zuzendutako batzordea osatu dute. Eskariak betetzen hasi direla uste duzu?

Komunikabideen bidez jakin genuen udalak merkataritzarekin lotura izango duen batzordea sortu duela. Guretzako erabaki positiboa dela ezin da ukatu, guk egindako eskaera bat zelako.

Zein izango da hurrengo pausoa?

Berriz ere elkartu egin beharko gara udal berriarekin, elkarrekin nola lan egin dezakegun ikusi eta adostasunetara iristeko. Noiz elkartu zain gaude, udaletik gurekiko zein asmo duten esateko noiz deituko diguten zain.

Momentu hori iristen denean, orain arteko eskariekin aurrera jarraituko duzue?

Bai noski, aipatutako puntu horiek jarriko ditugu berriro mahai gainean. Gauza batzuk dagoneko bete dira, eta pauso horiek emateagatik eskerrak emango dizkiogu udalari, nahiz eta uste dugun gurekin hitz egin behar zutela aurretik. Hortik aurrera gure eskaerak egingo ditugu, udalaren babesa 100%-ean jasotzea espero dugula esango diegu, eta merkataritza planez hitz egiten hasiko gara, herrirako zein proiektu dituzten eztabaidatzen, horiek merkatariengan eta ostalariengan nola eragingo duten aztertzen…

Azken bi urte hauetan Bareakek asko eboluzionatu duela aipatu duzu. Zertan nabaritu duzue?

Salto kualitatibo ikaragarria eman dugu barne antolakuntzari, pertsonalari, ekintzei, eta komunikabideetako presentziari dagokionean. Eta batez ere, eta garrantzitsuena hori da nire ustez, salto handia eman dugu bareak txartelaren erabiltzaileei dagokionean. Erabiltzaile kopurua asko hazi da, eta baita batez besteko kontsumoa ere, jende gehiagok duelako txartela eta txartela dutenek gehiago erabiltzen dutelako. Bazkide kopuruak ere gora egin du, eta oraindik egiteko asko badugu ere, jendea oso gustura dago elkartean eta hori asko nabaritzen da.

Merkatari kopuruak ez ezik, elkarteko kide diren ostalari kopurua ere hazi da azken urtean.

Ostalariak elkartean sartzeko apostua orain dela urte batzuk egin zen, eta ostalaritzaren inguruan egindako ekintzei esker gero eta ostalari gehiago dira elkarteko kide. Ekintza horietan garrantzitsuena pintxopoteoa izan da, jende asko erakartzen duelako eta ostegunetan herrian sortzen den giroa bikaina delako. Ostalariek ez dute nahi giro horretatik kanpo geratu eta, nik uste, urte batzuk barru herriko ostalari ia guztiak elkarteko kide izango direla. Gainera talde bezala oso ondo funtzionatzen dute. Noizen behin elkartu egiten dira eta ekintza berriak antolatzeko proposamenak egiten dituzte.

Elkartearentzat positiboa da hori, ezta?

Bai, gainera elkarteko talderik aurreratuena dira, eta nabaritu egiten da, emaitza oso onak lortzen ari direlako. Orain eskaintza berri bat dago martxan, eta elkarteko kide egiten diren ostalari berriek lehen hiru hilabeteetan kuota doan izango dute.


Euskararen doodle-a

Euskararen Nazioarteko Egunaren (ENE) haritik, Eusko Ikaskuntzak kanpaina bat jarri du abian, euskara sarean ikusgai egon dadin. Hala, erakundearen kolaboratzaileek doodle edo ikono bi diseinatu dituzte, Google bilatzailearen orrialde nagusian sartzeko. Google mundu osoan gehien erabiltzen den bilatzailea da. Kanpainarekin bat egiteko, www.eusko-ikaskuntza.org/ene webgunera sar daiteke eta han dagoen eskaera bete. Atxikimenduak abenduaren 1era arte jasoko dira eta hurrengo egunean Googlera aginduko dira, egokitzat jotzen badute, abenduaren 3an bilatzailearen orrian euskararen doodle-a ipin dezaten. Kanpainan parte hartzen dutenen artean egutegiak eta agendak zozketatuko dituzte. Euskararen Nazioarteko Eguna 1949. urtean sortu zen Eusko Ikaskuntzaren baitan, euskal hizkuntzaren unibertsaltasuna aldarrikatzeko. Era berean, ospakizunak munduan zehar sakabanatuta dauden euskaldunak euskararen inguruan batu eta hizkuntzak bizitzaren esparru guztietan duen proiekzioa azpimarratzea du helburutzat. Beste alde batetik, esan beharra dago aurten ENE Saria zazpigarren aldiz emango dela. Antolatzaileek kanpoko erakunde bati ematen diote saria, hark euskararen eta euskal kulturaren alde egiten duen lanagatik. Erakundeak jendearen esker ona eta Nestor Basterretxeak diseinatutako anagrama jasoko ditu saritzat.